text:
मिथिला
– मार्कण्डेय काटजू
हमर पूर्वक पोस्ट द्वारा महान न्यायिक दार्शनिक उद्यानाचार्य, सुविख्यात नीतिशास्त्र ‘न्याय कुसुमाञ्जलि’ केर रचयिता जे मिथिला सँ छलाह तिनकर संदर्भ देल गेल छल।
मिथिला, उत्तरी बिहारक एक क्षेत्र, (आंशिक अवस्थिति नेपालहु मे) भारतक एहि भूभाग जतय हम एखन धरि नहि जा सकलहुँ, मुदा मृत्यु सँ पहिने कम सँ कम एक बेर जरुर जाय से इच्छा अछि, किऐक तऽ मिथिला एक सँ बढिकय एक दार्शनिक, विद्वान्, कवि, आदि केर जन्मस्थल थीक। गौतम बुद्ध आ महावीर एतहि रहलाह। उद्यानाचार्य जिनक हम चर्चा केने छी, हिनकर अतिरिक्त एतय जे महान् विद्वान् लोकनि अवतार लेलनि ताहि मे कुमारिल भट्ट, मंडन मिश्र, वाचस्पति मिश्र, डा. गंगानाथ झा, डा. अमरनाथ झा आदि छथि। महाकवि विद्यापति (१३५२-१४४८) सेहो मिथिलाक छलाह।
कहल जाइत छैक जे जखन आदि शंकराचार्य केरल (अपन गृहराज्य) सँ उत्तर भारतक यात्रा पर महान मीमाँसा-विज्ञ मण्डन मिश्र (श्रेष्ठ मीमाँसा-विज्ञ कुमारिल भट्ट केर शिष्य) सँ शास्त्रार्थ करय लेल अयलाह, हुनक पता मंगला पर कहल गेलनि जे मंडन मिश्र केर घर एक एहेन गाछक निचाँ अछि जेकर डाड़्हि पर बैसल सुग्गा निरंतर पूछि रहल अछि, ‘सत्य कि थिक, असत्य कि थीक?’, ‘मोक्ष कोना प्राप्त होयत’, आदि। अर्थात् सगरो मिथिला मे विद्वानहि-विद्वान् भरल अछि आ हर क्षण शास्त्रार्थ चलिते रहैत अछि।
हमर विश्वविद्यालय, इलाहाबाद विश्वविद्यालय, जतय हम १९६३ सँ १९६७ धरि अध्ययन केलहुँ, ओतहु मिथिलाक महान् विद्वान् लोकनि छलाह जेनाकि पूर्व कुलपति डा. गंगानाथ झा एक महान् मीमाँसा शास्त्रविद् (जेकर हम स्वयं सेहो अध्येता बहुत समय तक लेल रहलहुँ)। हिनकहि महान् योगदान सँ कुमारिल भट्ट केर तंत्रवर्तिका, श्लोकवर्तिका आ शाबरभाष्य आदि केर संस्कृत सँ अंग्रेजी मे अनुवाद संभव भेल, एहि चलते हम व्यक्तिगत रूप सँ सेहो लाभान्वित भेलहुँ। इलाहाबाद उच्च न्यायालय मे न्यायाधीश रहबाक समय मे हम डा. गंगानाथ झा पुस्तकालय, अल्फ्रेड पार्क, इलाहाबाद मे यैह ग्रंथ सब अध्ययन करय लेल जाइत छलहुँ जे विभिन्न कानूनी कथ्य केर व्याख्या मे हमरा मददगार होइत छल।
हमहु पूर्व मीमाँसा केर विज्ञ-अध्येता रहलहुँ किऐक तँ एहि शास्त्र द्वारा गूढतम् सूत्र-सिद्धान्तक पूर्ण व्याख्या सहज बनैछ। एहि शास्त्र केर उद्भेदन मिथिलाक किछु विद्वान् लोकनि केने छथि। इलाहाबाद उच्च न्यायालय केर न्यायाधीश रहैते हम एक पोथी ‘The Mimansa Rules of Interpretation’, मीमाँसा विषय पर अंग्रेजीमे एकमात्र (बाकी सब संस्कृत मे अछि) तेकर हस्तलेख तैयार कय लेने रही आ प्रकाशक केर खोजी मे रही। इलाहाबाद केर एक समारोह मे मिथिला विश्वविद्यालय केर एक प्रोफेसर संग भेट भेल, हुनका सँ एहि पोथीक विषय मे कहलियैन, हम कहलियैन जे “महोदय, अहाँ राजा जनक केर भूमि मिथिला जतय मीमाँसा शास्त्र केर एक सँ बढिकय एक विद्वान् मर्मज्ञ भेला ताहि ठाम सँ छी, कृपया एहि पुस्तक केँ प्रकाशन कराउ।” ओ सकारात्मक जबाब सेहो देलनि, मुदा बाद मे किछुओ नहि केलनि।
मैथिली, मिथिलाक भाषा, सबसँ मीठ भाषा मे सँ एक जे हम आइ धरि सुनलहुँ से अछि हलाँकि हम बुझि नहि पबैत छी। जहिया हम मद्रास उच्च न्यायालय केर प्रमुख न्यायाधीश छलहुँ, ओतय एक तमिलियन महिला वकील मैथिली नामक छलीह तिनका सँ भेट भेल छल। हम हुनका सँ पूछने रही, “कि अहाँकेँ अपन नामक अर्थ पता अछि”, ओ कहने छलीह जे, “नहि”। तखन हम हुनका कहने रहियैन जे एकर माने ओ जे मिथिला सँ होइथ, उत्तर बिहार मे, महान दार्शनिक राजा आ सीताजी जिनकर विवाह भगवान् राम संग भेलनि तिनक पिता जनक आ भारतक किछु महान् विद्वानक भूमि मिथिला ताहि ठाम सँ होइथ।
किछु दिन पूर्वहि हमरा मिथिला भ्रमण पर जयबाक आमंत्रण भेटल छल। किछु आन-आन काज मे फँसल रहलाक चलते हम ओहि मौका केँ उपयोग नहि कय सकलहुँ, मुदा जँ आमंत्रण यथावत् रहय तऽ हम जरुर एकरा हासिल करबाक लेल आतुर रहब। हम इमेल आइडी [email protected] अछि।
– अनुवादक – प्रवीण नारायण चौधरी


c: text/html

text:
बगहा/पटना। पिछला साल पांचम अंक में इ समाद अहां लोकनि तक पहुंचल छल जे भूस्सी भगाउत बिहारक अनहार। आइ इ सपना करीब-करीब पूरा भ रहल अछि। करीब दू साल पहिने धनहा क तमकुहा मे धान क भूस्सी स बिजली बनेबा लेल शुरू भेल कवायद रंग पकडि़ चुकल अछि। एहि दू साल मे गंडक दियारा क आधा दर्जन गांम दौनाहा, धनहा, मधुबनी, रूपही, मलाही आ कोइरपट्टी मे सेहो धान क भूस्सी स बिजली बनेबाक प्लांट लगाउल जा चुकल अछि। एहि प्रकार स आइ इलाका क करीब साढ़े तीन हजार घर रोशनी स जगमगा रहल अछि।
पिछड़ापन आ दुरुह भौगोलिक बनावट क दंश झेल रहल दियारावासी कए इ प्लांट मानू नवजीवन द देलक अछि। ओ आइ शान स अपन घर मे केवल बल्ब क प्रकाश नहि, बल्कि पंखे क हवा आ टेलीविजन पर सुर-संग्राम क लुत्फ सेहो उठा रहल छथि। सबस पैघ गप, हुनकर विद्युत आपूर्ति बाधित नहि होइत अछि।
मजा क गप कि जे एहि साल जखन प्रकृति मुंह फेरलक त धनहा क दर्जन भरि किसान क धान क बिचड़ा बचेबा लेल पाइन चलेबा लेल एहि प्लांट स मुफ्त बिजली उपलब्ध कराउल गेल। एतबे नहि,ब्याह क आयोजन मे सेहो प्लांट स मुफ्त बिजली सप्लाई कैल जाइत अछि।
सिताब दियारा क किसान सुरेश शर्मा समाद स कहलथि जे धान क पीअर बिआ देखि कए छाती फाटत रहे त फ्री मे हमरा सब कए पाइन इ प्लांट स पाटाइल। इ हमरा लोकनि कए क्षेत्र मे भगवान क वरदान अछि। सुविधा शुल्क क गप करि त उपभोक्ता कए नियमित छह घंटा बिजली आपूर्ति क एवज मे प्रति यूनिट चालीस रुपए मासिक लगैत अछि।
बभनी क जोड़ा चौरसिया, सरल चौरसिया हो या फेर शंभू साह। सबहक दिल मे आइ उमंग दिखल जा रहल अछि, जेकरा ओ शहर गेलाक बाद देखिकए सपना क दुनिया मे चलि जाइत छलाह। धनहा गाम क गोबरी गिरि क मानी त ‘आब बिटिया क बिआह मे जेनरेटर क साटा नहि बांध कए पड़ल। राति भरि चकाचक लाइट जरल, उहो बिना टका कए।Ó
जहि गाम में एहि प्लांट स बिजली आपूर्ति भ रहल अछि, ओहिठामक लोक एहि पहल कए ऊर्जा क्रांति स जोडि़कए देखि रहल छथि। समता समृद्धि फाउंडेशन आ हस्क पावर सिस्टम क बैनर तले धान क भूस्सी स बिजली बनेबाक इ कवायद मझौलिया निवासी ज्ञानेश पांडेय अपन दोस्त रत्नेश कुमार क संग मिलकए शुरू केने छलाह। आइ हुनकर संग मनोज सिन्हा आ विदेशी मित्र चाल्र्स रैनसलर सेहो जुडि़ गेलथि अछि।
32000 वाट बिजली पैदा करैय वाला एहि एक प्लांट कए चलेबा मे प्रति घंटा मात्र 50 किलो धान क भूस्सी क जरूरत होइत अछि। फाउंडेशन 2009 क अंत तक एहन बीसटा प्लांट लगेबाक प्रयास मे लागल अछि। दौनाहा प्लांट क चालक राजेश कहैत छथि जे प्रतिदिन छह घंटा प्लांट चलेबा लेल करीब साठि टका क भूस्सी क आवश्यकता अछि। भूस्सी जडि़ कए गैस बनिकए विद्युत मे परिवर्तित होइत अछि।
फाउंडेशन क निदेशक आ ज्ञानेश पांडेय क मित्र रत्नेश कुमार क मानी त संस्था वर्ष 2014 तक देश क विभिन्न हिस्सा मे धान क भूस्सी स चालित 2014 प्लांट लगेबाक लक्ष्य रखने अछि। रत्नेश क अनुसार 2010 तक 50 आ 2011 तक दू सौ प्लांट विभिन्न हिस्सा मे लगाउल जाइत। दियारा क बाद नक्सल क्षेत्र क गाम मे सेहो एहि योजना क लाभ पहुंचबाक कवायद शुरू भेल अछि। ओ कहलथि जे भारत सरकार क ऊर्जा संरक्षण विभाग क दिस स समय-समय पर एकरा लेलसहायता राशि प्राप्त भ रहल अछि, जेकर बदौलत सेवा क विस्तार कैल जा रहल अछि।

robotstxt: allowed

filter: keep


text:
पटना : मुजफ्फरपुरकेँ बालिका गृह यौन शोषणक कांडमे रोज नव-नव खुलासा भs रहल अछि। अहि मामलामे लगातार राज्य सरकारकेँ किरकिरी भेलाक बाद अंतमे बिहार सरकारक समाज कल्याण मंत्री श्रीमती मंजू वर्मा अपन पद सँ इस्तीफा दs देलीह। अहि मामलामे वर्मा आ हुनक पति केर नाम एलाक बाद ओ इस्तीफा देलनि।
जनतब हो जे मंगलदिन सीबीआई द्वारा मुख्य आरोपी ब्रजेश ठाकुरकेँ मोबाइलक सीडीआर निकलबाओल गेल छलनि जाहिमे मंजू वर्मा आ हुनक पतिकेँ आरोपी संग भेल बातचीतक खुलासा भेल छल, संगहि विपक्षक पार्टी सभ लगातार हुनकर इस्तीफाके मांग कय रहल छलनि। तदोपरांत 8 अगस्त यानी काल्हि खन मंजू वर्मा मुख्यमंत्री सँ भेंट कय अप्पन इस्तीफा सौंपि देलनि। इस्तीफा सौंपलाक बाद मंजू वर्मा प्रेस सँ गप करैत कहलनि जे "हम अपन स्वेच्छासँ इस्तीफा देलहुँ अछि संगहि अपन पतिके निर्दोष हेबाक गपकेँ पुनः दोहरौलनि।
मंजूजी कहलनि जे हमर आ हमर पतिकेँ आरोपी ब्रजेश ठाकुर सँ गपशप जरूर भेल छल, मुदा ई गप केँ जनैत छल जे ब्रजेश ठाकुर बालिका गृहमे कि सभ करैत अछि?" संगहि मंजू वर्मा माँग केलीह जे ब्रजेश ठाकुर सँ किनकर- किनकर संबंध छन्हि सीबीआई खुलासा करैथ, पटना हाईकोर्ट आ सीबीआई सँ हम माँग करैत छी जे ब्रजेश ठाकुरक संग अहि मामलामे कोन-कोन राजनेता आ अधिकारी सभसँ गप होइत छल ओहि राजनेता सभक फोन डिटेल निकालबाक चाही आओर पटना हाईकोर्टके सेहो सीडीआर देखबाक चाहियैन्ह। सीबीआई केँ सीडीआर सार्वजनिक करबाक चाही आ सम्बंधित व्यक्ति सभपर कार्यवाई सेहो होबाक चाही। श्रीमती मंजू वर्मा तेजश्वी यादव पर आरोप लगबैत कहलीह जे अहि सभटा घटनाक्रमक पाछू हिनके चालि अछि।


text:
कृष्ण
लेखक- राममनोहर लोहिया
अनुवाद केनिहार- रोशन कुमार मैथिल
कृष्णक सभ किछु दू गोट अछि। दू गोट माइ, दू गोट पिता, दू गोट नगर, दू गोट पे्रमिका वा ई कहु जे अनेक। जे वस्तु संसारी अर्थमे बादक वा स्वीकृत एवं सामाजिक अछि, ओ असलसँ सेहो श्रेष्ठ अछि आओर बेसी प्रिय भऽ गेल अछि। ओना कृष्ण देवकीनन्दन सेहो छथि, मुदा यशोदानन्दन बेसी। एहन लोक भेट सकै छथि जे कृष्णक असली माइ, जन्म दै वाली माइ केर नाम नञि जानैत हो। ओना बाद वाली दूध वाली, यशोदाक नाम नञि जानऽ वला क्यौ निराला मात्र होयत। ओहि तरहे वसुदेव किछु हारल सन छथि, आ नन्दकेँ असली बापसँ किछु बेसी रुतबा भेट गेल छनि। द्वारिका आ मथुराक बीच तुलना करब ठीक नञि, कारण भूगोल आ इतिहासमे मथुराक संग देल अछि। ओना जँ कृष्णक चलय तँ, द्वारिका आ द्वारिकाधीश, मथुरा आ मथुरापतिसँ बेसी प्रिय रहला। मथुरासँ तँ बाललीला आ यौवन-क्रीड़ाक दृष्टिसँ, वृन्दावन आ बरसाना आदि बेसी महत्वपूर्ण अछि। प्रेमिका लोकनिक प्रश्न कनी ओझरायल अछि। किनकर तुलना कयल जाय, रुक्मिणी आ सत्यभामाक, राधा आ रुक्मिणीक वा राधा या द्रौपदीक। प्रेमिका शब्दक अर्थ संकुचित नञि कऽ सखा-सखी भावकेँ लऽ कऽ चलऽ पड़त। आब तँ मीरा सहो होड़ लगायब आरम्भ केलनि अछि। जे होउ, एखन तँ मात्र राधा बड़भागिनी अछि। तीन लोकक स्वामी ओकरा चरणक दास अछि। समयक फेर आ महाकाल सम्भवत: द्रौपदी वा मीराकेँ राधाक स्थान धरि नञि पहुँचेलक, मुदा एतेक सम्भव नञि लगैत अछि। कोनो कीमतपर रुक्मिणी राधासँ टक्कर कहियो नञि लऽ सकती।
मनुष्यक शारीरिक सीमा ओकर चमड़ा आ नह अछि। ई शारीरिक सीमा, ओकरा अपन एक गोट संगी, एक गोट माइ, एक गोट बाप, एक गोट दर्शन आदि दैत रहैत अछि। ओना समय सदिखन एकरा सीमासँ बाहर उछलबाक प्रयास करैत रहैत अछि। मात्र मन केर द्वारा ओ उछलि सकैत अछि। कृष्ण ओहि तत्व आ महान प्रेमक नाम अछि जे मनकेँ प्रदत्त सीमा सभसँ लांघति-लांघति सभमे मिला दैत अछि, केकरोसँ फराक नञि रखैत अछि। कारण कृष्णतँ घटनाक्रम वला मनुष्य-लीला अछि, मात्र सिद्धान्त आ तत्वक विवेचन नञि, एहिलेल ओकर सभ वस्तु अपन आ एक केर सीमामे नञि रहि दू आर निरालापनी भऽ गेल अछि। ओना तँ दुनूमे कृष्णक निरालापन अछि, मुदा लीलाक रूपमे अपन माइ, पत्नी आ नगरीसँ परायापन बढ़ि गेल अछि। परायापनकेँ सेहो बढ़ाबा देब एक मानेमे अपनापनकेँ खत्म करब अछि। मथुराक एकाधिपत्य खत्म करैत अछि द्वारिका, ओना ओहि क्रममे द्वारिका अपना श्रेष्ठतत्व सन बना लैत अछि।
भारतीय साहित्यमे माइ यशोदा आ लला छथि कृष्ण। माइ-ललाक एहिसँ बढ़ि हमरा कोनो सम्बन्ध मालूम नञि, ओना श्रेष्ठत्व भरि क ायम होइत अछि। मथुरा हटत नञि आ ने रुक्मिणी, जे मगधक जरासन्धसँ लऽ शिशुपाल होइत हस्तिनापुरक द्रौपदी आ पाँच पाण्डव धरि एक रूपता बना रखैत अछि।
परकीया स्वकीयासँ बढ़ि ओकरा खत्म तँ करत नञि, मात्र अपना आ परायाक से बढ़कर उसे खत्?म तो करता नहीं, केवल अपना आ आन केर देवारकेँ ढ़ाइ दैत अछि। लोभ, मोह, ईर्ष्या, भय इत्यादिक छहरदेवारीसँ अपना आ स्वकीय छुटकरा पाबि जाइत अछि। सभ अपन आ अपन सभ भऽ जाइत अछि। बड़ रसीला लीला अछि कृष्णक, एहि राधा-कृष्ण वा द्रौपदी-सखा आओर रुक्मिणी-रमणक कतौ चर्म सीमित शरीरमे, प्रेमानन्द आ खूनक गर्मी आर तेजीमे कमी नञि। ओना ई सभ रहबाक बाद ई केहन निरालापन।
कृष्ण के छथि? गिरधर, गिरधर गोपाल! ओना तँ मुरलीधर आ चक्रधर सेहो छथि, मुदा कृष्णक गुह्यतम रूपतँ गिरधर गोपालमे मात्र निखरैत अछि। कान्हाकेँ गोवर्धन पहाड़ अपन क ङुरिया आङुरपर कियक उठाबऽ पड़ल छलनि? एहिलेल ने जे ओ इन्द्र पूजा बन्न करवा देलनि आ इन्द्रक भोग स्वंय खा गेला, आर सेहो खाइत रहला। इन्द्र तमशा कऽ पानि, ओला, पाथर बरसायब आरम्भ केलनि, तखने तँ कृष्णकेँ गोवर्धन उठा अपन गो आ गोपाल सभक रक्षा करऽ पड़लनि। कृष्ण स्वंय इन्द्रक भोग कियक खाय चाहलनि? यशोदा आ कृष्णक एहि सम्बन्धमे ग्हय विवाद अछि। माँ इन्द्रकेँ लागबऽ चाहै छथि, कारण ओ पैघ देवता छथि, मात्र वाससँ तृप्त भऽ जाइ छथि, आ ओकर पैघ शक्ति अछि, प्रसन्न हेबापर बड़ बेसी वरदान दैत छथि आओर तमशेलापर फिरिसान। बेटा कहै छथि जे ओ इन्द्रसँ बेसी पैघ भगवान छथि, कारण ओ तँ वाससँ तृप्त नञि होइ छथि आ बहुत रास खा सकै छथि, आर हुनकर खेबाक कोनो सीमा नञि अछि। यैह अछि कृष्ण-लीलाक गुढ़ रहस्य। वास लेबऽ वला देवता लोकनिसँ खाय वला देवता लोकनि धरि भारत-यात्रा कृ ष्ण लीला अछि।
कृष्णक पहिने, भारतीय देव, आकाशक देवता छथि। निस्सन्देह अवतार तँ कृष्क बहुत पहिने आरम्भ भऽ गेल। ओना त्रेताक राम एहन मनुष्य छथि जे निरन्तर देव बनबाक प्रयास करैत रहल। एहिलेल हुनकामे आकाशक देवाता सभक अंश किछु बेसी अछि। द्वापरक कृष्ण एहन देव छथि जे निरन्तर मनुष्?य बनबाक प्रयास करैत रहला। हुनका एहिमे सम्पूर्ण सफलता भेटलनि। कृष्ण सम्पूर्ण अबोध मनुष्य छथि, खूब खेलनि-खूवेलनि, बहुत प्रेम केलनि आ प्रेम सिखेलनि, जनगणक रक्षा केलनि आ सभकेँ बाट देखेलनि, निर्लिप्त भोगक महान त्यागी आ योगी बनला।
एहि प्रसंगमे ई प्रश्न बेमतलबक अछि जे मनुष्य लेल, विशेष कऽ कऽ राजकीय मनुष्य लेल, रामक रास्ता सुकर आ उचित अछि वा कृष्णक। मतलबक बात तँ ई अछि जे कृष्ण देव हेबाक बादो निरन्तर मनुष्य बनैत रहला। देव आ नि:स्व आ असीमित हेबाक कारणे कृष्णमे जे असम्भव मनुष्यता अछि, जेना फुसि बाजब, ठकब आ हत्या करबामे, हुनक नकल केनिहार लोक मूर्ख छथि। ओहिमे कृष्णक कोन दोष। कृष्णक सम्भव आ पूर्ण मनुष्यता सभपर ध्यान देब मात्र उचित अछि, आ एकाग्र ध्यान। कृष्ण, इन्द्रकेँ हरेलनि, वास लेबऽ पलर देव लोकनिकेँ भगेलनि, खाय वला देव सभकेँ प्रतिष्ठित केलनि, हाड़, खून, माउस वला मनुष्यकेँ देवता बनेलनि, जन-गणमे भावना जागृत केलनि जे देवताकेँ आकाशमे नञि ताकू, ताकू एहि ठाम अपना बीच, पृथ्वी पर। पृथ्वी वला देव खाइत अछि, प्रेम करैत अछि, मिल कऽ रक्षा करैत अछि।
कृष्ण जे कि छु करै छला, जमि कऽ करै छला, जमि कऽ प्रेम करै छला, रक्षा सेहो जमि कऽ करै छला। पूर्ण भोग, पूर्ण प्रेम, पूर्ण रक्षा। कृष्णक सभटा क्रिया सभ हुनकर शक्तिक पूर्ण प्रयोगसँ ओत-प्रोत रहैत छल, शक्तिक कोनो अंश बचा कऽ नञि रखैत छला, कञ्जूस बिल्कूल नञि छला, एहन दिलफे क, एहन शरीरफेक चाहे मनुष्य सभसँ सम्भव ने हो, मुदा मनुष्य मात्रसँ भऽ सकैत अछि, मनुष्यक आदर्श, चाहे जेकारा पहुँचबा धरि सदिखन एक सीढ़ी पहिने रुकि जाय पड़ैत हो। कृष्ण, अपने गीत गेलनि अछि, एहन मनुष्य केर जे अपन शक्तिक पूर्ण आ जमि कऽ प्रयोग करैत हो। 'कूमोर्गानीव' कहल गेल अछि एहन लोककेँ। कछुआक तरह ई व्यक्ति अपना अंगकेँ बटोरैत अछि, अपन इन्द्रि सभपर एतेक सम्पूर्ण प्रभुत्व अछि जे एकर इन्द्रियार्थसँ एकरा पूर्ण तरहे हटा लैत अछि, किछु लोक कहता जे ई तँ भोगक उन्टा भेल। एहन बात नञि अछि। जे करी जमि कऽ - भोग सेहो, त्याग सेहो। जमल भोगी कृष्ण, जमल योगी तँ छलाहे। सम्भवत: दुनूमे विशेष अन्तर नञि अछि। तहियो कृष्ण एकांगी परिभाषा देलनि, अचल स्थितप्रज्ञक, चल स्थितप्रज्ञक नञि। ओकर परिभाषा तँ देलनि तँ इन्द्रियार्थमे लपेट कऽ, घेलि कऽ। कृष्ण अपने दुनू छला, परिभाषामे एकांगी रहि गेला। जे काम जाहि समय कृष्ण करै छला, ओहिमे अपन समग्र अंग सभक एकाग्र प्रयोग करै छला, अपना लेल किछु नञि बचबैत छला। अपन तँ छलनिहे ने किछु ओहिमे। 'कूमोर्गानीव' केर संग संग 'समग्र-अंग-एकाग्री' सेहो परिभाषामे सम्मिलित हेबाक चाही छल। जे काम करी, जमि कऽ करी, अपना सभटा मन आ शरीर ओहिमे फेक कऽ। देवता बनबाक प्रयासमे मनुष्य कुछ कृपण भऽ गेला अछि, पूर्ण आत्मसमर्पण ओ जेना बिसरि गेला अछि। आवश्यक नञि अछि जे ओ अपना आपकेँ कोनो आनक सोझा समर्पण करय। मात्र अपना काममे पूर्ण आत्मसमर्पण करी। झाड़ू लगाबी तँ जमि कऽ, वा अपन इन्द्रि सभक प्रयोग कऽ युद्धमे रथ चलाबी तँ जमि कऽ, श्यामा मालिन बनि कऽ राधाकेँ फूल बेचबा लेल जाय तँ जमि कऽ, अपन शक्तिक दर्शन ताकी आ गाबी तँ जमि कऽ। कृष्ण ललकारैत अछि तँ मनुष्यकेँ अकृपण बनेबा लेल, अपन तागतिकेँ पूर्ण तरहे आर एकाग्र उछालबा लेल। लोक करैत किछु आर अछि, ध्यान दैत अछि कोन आर दिस। झाड़ू लगबैत अछि तहियो गर्दा कोनमे पड़ल रहैत अछि। एकाग्र ध्यान ने हो तँ सभ इन्द्रि सभक अकृपण प्रयोग कोनो होयत। 'कूमोर्गानीव' आ 'समग्र-अंग-एकाग्री' मनुष्यकेँ बनेबाक अछि। यैह तँ देवताक मनुष्य बनेबाक प्रयास अछि। देखू माँ, इन्द्र मात्र वास लैत छथि, हम तँ खाइतो छी।
आसमानक देवता लोकनिकेँ जँ भगाबय ओकरा पैघ पराक्रम आ फिरिसानी लेल तैयार रहक चाही, तखने कृष्णकेँ पूरा गोवर्धन पहाड़ अपन छोट आङुरपर उठाबऽ पड़ल। इन्द्रकेँ ओ तमशा देता आ अपन गायक रक्षा ने करता, तँ एहन कृष्ण कोन कामक। फेरो कृष्णक रक्षा-युगक आरम्भ होबऽ वला छल। एक तरहसँ बाल आ युवा-लीलाक शेष मात्र अछि गिरिधर लीला। कालिया-दहन आ कंस वध ओकरा लग पासक अछि। गोवर्धन उठेबामे कृष्णक आङुर दु:खआओल होयत, अपन गोप आ सखा लोकनिकेँ किछु झुञ्झला कऽ मदति देबा लेल कहने हेता। माँकेँ किछु नखरा देखा आङुर दुखेबाक उपराग देने हेता। गोपी लोकनिसँ आखि मटका करैत अपन मुस्कान द्वारा कहने हेता। हुनकर पराक्रमपर आश्चर्य करबा लेल राधा आ कृष्णक तँ आपसमे गम्भीर आ प्रफल्लित मुद्रा रहल होयत। कहब कठिन अछि जे केकरा दिस कृष्ण बेसी काल धरि तकने हेता, माँ केर दिस नखरा करैत, राधा केर दिस प्रफुल्लित भऽ। आङुर बेचाराक दुखा रहल छल। एखन धरि दुखा रहल अछि, गोवर्धनमे तँ यैह लगैत अछि। ओहि ठामपर मानस गंगा अछि। जखन कृष्ण गउ वंश रूपी दानवकेँ मारने छला, राधा तमशा गेलनि आ एहि पापसँ बचबा लेल ओ ओहि स्थलपर कृष्णसँ गङ्गा माङलनि। बेचारा कृष्णकेँ कोन कोन असम्भव काम करऽ पड़लनि अछि। हर समय ओ किछऊ ने किछु करैत रहला अछि दोसरकेँ सुखी बनेबा लेल। हुनकर आङुर दुखा रहल छल। चलू हुनकर किछु मदति कऽ दियनि।
गोवर्धनमे बाट चलैत किछु गोटे, जाहिमे पण्डा लोकनि होइ छथि, प्रश्न केलनि जे हम कोन ठामक छी? हम जवाब देने रही जे, रामक अयोध्याक। पण्डा जवाब देलनि, सभ माया एक अछि। जखन हमर बात चलैत रहल तँ एक गोट कहलनि जे आखिर सत्तू वल रामसँ गोवर्धन वासी लोकनिक नेह कोनो भऽ सकैत अछि। हुनका लोकनिक हृदय तँ माखन-मिसरी वल कृष्णसँ लागल अछि। माखन-मिसरी वला कृष्ण, सत्तू वला राम किछु सही छथि, मुदा हुनकर अपन आङुर एखनो दुखा रहल छनि।
एक बेर मथुराक बाटपर चलबाक क्रममे एक गोट पण्डासँ हमर गपशप भेल। पण्डा सभक साधारण कसौटीसँ ओहि गपशपक कोनो पिरणाम नञि निकलल, ने निकलऽ वला छल। ओना की मधुर मुस्कीक संग ओ पण्डा कहलक जे जीवनमे मात्र दू गोट बात तँ अछि सभ किछु। कृष्ण मीठगर बात करब सीखा गेला अछि। आकाश वला देवात लोकनिकेँ भगा गेला अछि, माखन-मिसरी वला देव लोकनिक प्रतिष्ठा दिया गेला अछि, मुदा हुनकर एखन धरि कोन-कोन अङ एखन धरि दुखा रहल छनि।
कृष्णक तरहे एक गोट आर देवता भेला अछि जे मनुष्य बनबाक प्रयास केलनि। हुनकर राज्य संसारमे बेसी पसरल। सम्भवत: एहि लेल जे ओ गरीब कमारक बेटा छला आ हुनकर अपन जीवनमे वैभव आ सुख सुविधा नञि छलिनि। सम्भवत: एहि लेल जे जन-रक्षाक ओकर अन्तिम काम एहन छल जे मात्र ओकर आङुर नञि दुखायल, ओकर देहक रोम रोम सिहरि गेल आ अङ अङ टुटि कऽ ओ मुइला। एखन धरि लोक हुनकर ध्यान कऽ कऽ अपन सीमा बान्हऽ वला चमड़ासँ बाहर फेकैत छथि। भऽ सकैत अछि जे इसा मसीह दुनिञामे मात्र पसिर गेला अछि जे ओकर हुनकर विरोध ओहि रोमी लोकनिसँ छल जे आइ केर मालिक सभ्यताक पुरखा छथि। इसू रोमी सभपर चढ़ला। रोमी आइ केर यूरोपि सभपर चढ़ला। सम्भवत: एक गोट कारण ईहो अछि जे कृष्ण-लीलाक मजा ब्रज आ भारतभूमिक कण-कणसँ एतेक लटपटायल अछि जे कृष्णक नियति कठिन अछि। जे होउ, कृष्ण आ क्रिस्टोस दुनू आकाशक देवता लोकनिकेँ भगेलनि। दुनू केर नाम आ किस्सामे सेहो कतौ-कतौ सादृश्य अछि। कखनो कखनो दू गोट महाजनक तुलना नञि करक चाही। दुनू अपना क्षेत्रमे श्रेष्ठ छथि। तहियो, क्रिस्टोस प्रेमक आत्मोसर्गी अङ लेल बेजोड़ आ कृष्ण सम्पूर्ण मनुष्य-लीला लेल। कहियो कृष्णक वंशज भारतीय शक्तिशाली बनता, तँ सम्भव अछि जे हुनकर लीला विश्व भरिमे रस पसारत।
कृष्ण बड़ बेसी हिन्दुस्तानक संग जुड़ल छथि। हिन्दुस्तानक बेसी देव आ अवतार अपन माटि केर सनल छथि। माटिसँ फराक करबापर ओ बड़ बेसी निष्प्राण भऽ जाइ छथि। त्रेताक राम हिन्दुस्तानक उत्तर-दक्षिण एकताक देव छथि। द्वापरक कृष्ण देशक पूर्व-पश्चिम एकताक देव छथि। राम उत्तर-दक्षिण आ कृष्ण पूर्व-पश्चिम धुरीपर घूमला। कखनो कखनो तँ लगैत अछि जे देशकेँ उत्तर-दक्षिण आ पूब-पश्चिम एक करब मात्र राम आ कृष्णक धर्म छल। ओना सभ धर्मक उत्पत्ति राजनीतिसँ अछि, छिटायल स्वजन लोकनिकेँ सङोर करब, कलह मिटायब, सुलह करब आ भऽ सकै तँ अपन आ सभक सीमाकेँ ढ़ाहब। संग संग जीवनकेँ किछु उँच धरि उठायब, सदाचारक दृष्टिसँ आ आत्म-चिन्तन केर सेहो।
देशक एकता आ समाजक शुद्धि सम्बन्धी कारण आ आवश्यकता सभसँ संसारक सभ महान धर्मक उत्पत्ति भेल अछि। अन्तत: धर्म एहि आवश्यकता सभसँ ऊपर उठि कऽ, मनुष्यकेँ पूर्ण करबाक प्रयास सेहो करैत अछि। ओना भारतीय धर्म एहि आवश्यकता सभसं जतेक ओत-प्रोत अछि, ओतेक कोनो आन धर्म नञि अछि। कखनो कखनो तँ एहन लागैत अछि जे राम आ कृष्णक किस्सा मनगढ़न्त गाथा अछि, एहिमे एक गोट अद्वितीय उद्देश्य प्राप्त करब छल, एतेक पैघ देशक उत्तर-दक्षिण आ पूब-पश्चिमकेँ एक रूपमे बान्हबाक छल। एहि विलक्षण उद्देश्यक अनुरूप मात्र ई विलक्षण किस्सा बनल। हमर माने ई नञि अछि जे सभ किस्सा फुसि अछि। गोवर्धन पहाड़क किस्सा जाहि रूपमे प्रचलित अछि ओहि रूपमे ओ गलत तँ अछिये, संग संग नञि जानि कतेक आर किस्सा, जे कतेक आन लोकक रहल हो, एक गोट कृष्ण अथवा रामक संग जुड़ि गेल अछि। जोड़ऽ वलाकेँ कमाल प्राप्ति भेल। ईहो भऽ सकैत अछि जे कोनो ने कोनो चमत्कारिक पुरुष राम आ कृष्णक नाम भेल हो। चमत्कार सेहो हुनका संसारक इतिहासमे अनहोनी रहल हो। ओना ओहि ओहि गाथाकार लोकनिक ई कम अनहोनी चमत्कार नञि अछि, जे राम आ कृष्णक जीवनक घटना सभकेँ एहि क्रममे बान्हलक अछि जे इतिहास सेहो ओकरा सोझामे लजा गेल अछि। आइ केर हिन्दुस्तानी राम आ कृष्णक गाथा केर एक-एक व्याख्याकेँ चावसँ आ सप्रमाण जानै छथि, जखनकि ऐतिहासिक बुद्ध आ अशोक हुनका लेल धुन्धला स्मृति-मात्र रहि गेल अछि।
महाभारत हिन्दुस्तानक पूर्व-पश्चिम यात्रा अछि, जाहि तरहे रामायण उत्तर-दक्षिण यात्रा अछि। पूर्व-पश्चिम यात्राक नायक कृष्ण छथि, जाहि तरहे उत्तर-दक्षिण यात्राक नायक राम छथि। मणिपुरसँ द्वारिका धरि कृष्ण वा हुनकर सहचर लोकनिक पराक्रम भेल अछि, जेना जनकपुरमे श्रीलंका धरि राम वा हुनकर सहचर लोकनिक। रामक काम अपेक्षाकृत सहज छल। कमसँ कम ओहि काममे एकरसता बेसी छल। रामक तुलना वा दोस्ती भेल भील, किरात, किन्नर, राक्षस इत्यादिसँ, जे हुनका अपन सभ्यतासँ फराक छल। रामक काम छल हिनका लोकनिकेँ अपनामे सम्मिलित करब आ हुनका सभकेँ अपना सभ्यतामे ढ़ालब, चाहे हरेबाक बाद वा हरेने बिनु।
कृष्णक वास्ता पड़ल अपने लोकसँ। एक्क सभ्यताक दू गोट अङमेसँ एककेँ लऽ भारतक पूर्व-पश्चिम एकता कृष्णकेँ स्थापित करऽ पड़ल। एहि काममे पेच बेसी छल। तरह-तरहक सन्धि आ विग्रहक क्रम चलल नञि कतेक चालाकी सभ आ धूर्तता सभ सेहो भेल। राजनीतिक निचोड़ सेहो सोझा आयल- एहन छनि कऽ जेहन फेर कहियो ने भेल। अनेक ऊंचाइ सेहो छूबल गेल। अश्चर्य चकित करऽ वाल किस्सा सहो भेल। जेना पूब-पश्चिमक राजनीति जटिल छल, तहिना लोक सभक अपसी सम्बन्ध सेहो, विशेषत: पुरुष-महिलाक। अर्जुनक मणिपुर वाली चित्रागंदा, भीमक हिडम्बा आ पाञ्चालीक तँ किस्सा की कहल जाय। कृष्णक पीसी कुन्तीक एक गोट बेटा छल अर्जुन, दोसर कर्ण, दुनू गोटे फराक फराक बापसँ, अर्जुनक वध छलसँ करबा लेल अर्जुनके ँ कृष्ण उकसेलनि। तहियो कियक जीवनक निचोड़ छनि कऽ आयल? कारण कृष्ण सन निस्वार्थ मनुष्य कहियो नञि भेल आ ओहिसँ बढ़ि कऽ तँ कहियो होयब सेहो असम्भव अछि। राम उत्तर-दक्षिण एकताक ने मात्र नायक बनला, राजा सेहो भेला। कृष्ण तँ अपन मुरली बजबैत रहला। महाभारतक नायिका द्रौपदीसँ महाभारतक नायक कृष्ण कहियो किछु नञि लेलनि, मात्र देलनि।
पूब-पश्चिम एकताक दू गोट धुरी स्पष्ट अछि जे कृष्णक कालमे छल। एक गोटपटना-गयाक मगध-धुरी आ दोसर हस्तिनापुर-इन्द्रप्रस्थक कुरु-धुरी। मगध-धुरीक सेहो पसराव अपने कृष्णक मथुरा धरि छल जतऽ मगध-नरेश जरासन्धक जमाइ कंस राज्य करै छला। बीचमे शिशुपाल आदि मगधक आश्रित-मित्र छला। मगध-धुरीक विरुद्ध कुरु-धुरीक सशक्त निमार्ता कृष्ण छला। कतेक पैघ पसाराव केलनि कृष्ण एहि धुरीक। पूबमे मणिपुरसँ लऽ पश्चिममे द्वारिका धरि एहि कुरु-धुरीमे समावेश केलनि। देशक दुनू सीमा, पूबक पहाड़ी सीमा आ पश्चिमक समुद्री सीमाकेँ फाँसलनि आ बान्हलनि। एहि धुरीकेँ कायम आर बेसी शक्तिशाली करबा लेल कृष्णकेँ कतेक मेहनति आ कतेक पराक्रम करऽ पड़ल, आर कतेक नम्मा बुद्धि सोचऽ पड़लनि। ओ अपन पहिल प्रहार अपने घर मथुरामे मगधराजक जमादपर केलनि। ओहि समय सम्पूर्ण हिन्दुस्तानमे ई लड़ाइ गूञ्जल होयत। कृष्णक ई पहिल ललकार छल। वाणी द्वारा नञि, ओ कर्म द्वारा रण-भेरी बजौलनि। के एकरा अनसुनी कऽ सकैत छलञ सभकेँ निमंत्रण भऽ गेल ई सोचबा लेल जे मगध राजाकेँ अथवा जिनका कृष्ण कहय ओकरा सम्राटक रूपमे चुनी। अन्तिम चुनाव सहो कृष्ण पैघ छल रूपमे रखलनि। कुरु-वंशमे मात्र न्याय-अन्यायक आधारपर दू टुकड़ी भेल आ ओहिमे अन्यायी टुकड़ीक संग मगध-धुरीकेँ जुड़वा देलनि। कृष्ण नञि सोचने हेता जे ओ तँ कुरुवंशक आपसी झगड़ा अछि। कृष्ण जानै छला जे ओ तँ इन्द्रप्रस्थ-हस्तिनापुरक कुरु-धुरी आ राजगिरिक मगध-धुरीक झगड़ा अछि।
राजगिरि राज्य कंस-वधपर तिलमिला उठल होयत। कृष्ण पहिल बेरमे मगधक पश्चिमी शक्तिकेँ साफ खत्म कऽ देलनि। ओना एखन तँ तागति बड़ बेसी बटोरबाक छल आ बढेबाक
छल। ई तँ मात्र आरम्भ छल। नीक आरम्भ भेल। सम्पूर्ण जगतकेँ ज्ञात भऽ गेल। ओना कृष्ण कोनो बुरबक थोरेहि छला जे आरम्भक लड़ाइकेँ अन्तक बना देता। हुनका लग एतेक तागति तँ छलनि नञि जे कंसक ससुर आ सम्पूर्ण हिन्दुस्तानक तागतिसँ लड़ि बैसता। प्रहार कऽ कऽ, संसारकेँ डंका सुना कऽ कृष्ण भागि गेला। बेसी दुर सेहो नञि भागला, द्वारिकामे। तखनेसँ हुनक नाम रणछोड़दास पड़लनि। गुजरातमे आइयो हजारो लोक, सम्भवत: एक लाखसँ सेहो बेर लोक हेता, जिनकर नाम रणछोड़दास छनि। पहिने हम एहि नाम हसि दैत छला, मुस्कायब तँ कहियो नञि छोड़ब। ओना तँ हिन्दुस्तानमे आरो देवता लोकनि छथि जे अपन पराक्रम भागि कऽ देखेलनि, जेना ज्ञानवापीक शिव। ई पुरान देश अछि। लड़ैत-लड़ैत थाकल हड्डी सभकेँ भागवाक अवसर भेटक चाही। ओना कृष्ण थाकल पिण्डली सभक कारण नञि भागलनि। ओ भागला बढ़ैत जुआनीक हड्डी सभक कारणे ँ। एखन हड्डी सभकेँ बढ़बा लेल आ पसरबा लेल आर अवसर भेटक चाही छल। कृष्णक पहिल लड़ाइ तँ आइ धरिक छापामार लड़ाइ केर समान छल, वार करी आ भागि जाय। अफसोच अछि जे किछु भक्त लोकनि भागबा मात्रमे मजा लै छथि।
द्वारिका मथुरासँ सीधा दुरीपर लगभग 700 मील अछि। वर्तमान सड़कक दुरी जँ मापल जाय तँ लगभग 1,050 मील होइत अछि। बिचका दूरी एहि तरहे लगभग 850 मील होइत अछि। कृष्ण अपन शत्रुसँ बेसी दूरसँ निकलिये गेला, संगे संग देशक पूर्व-पश्चिम एकता हासिल करबा लेल ओ पश्चिमक अन्तिम बान्हकेँ बान्हि लेलनि। बादमे, पाँचो पाण्डव लोकनिक बनवास युगमे अर्जुनक चित्रांगदा आ भीमक हिडम्बाक माध्यमे ओ पूबक अन्तिम नाकाकेँ सेहो बान्हलनि। एहि दूरी सभकेँ मापबा लेल मथुरासँ अयोध्या, अयोध्यासँ राजमहल आ राजमहलसँ इम्फालक दूरी जानब आवश्यक अछि। यैह रहल होयत ओहि समयक महान राजमार्ग। मथुरासँ अयोध्याक बिचक दूरी लगभग 300 मील अछि। अयोध्यासँ राजमहल लगभग 470 मील अछि। राजमहलसँ इम्फालक बिचका दूरी लगभग सवा पाँच सय मील अछि, ओना वर्तमान सड़कसँ दूरी लगभग 850 मील आ सीधा दूरी लगभग 380 मील अछि। एहि तरहे मथुरासँ इम्फालक फासिला ओहि समयक राजमार्ग द्वारा लगभग 1,600 मील रहल होयत। कुरु-धुरीक केन्द्रपर कब्जा करब आ ओकरा सशक्त बनेबाक पहल कृष्ण केन्द्रसँ 800 मील दूर भागि आ अपन सहचर आ चेला चपाटी लोकनिकेँ ओ 1,600 मील दूर धरि घूमेलनि। पूब-पश्चिमक पूर्ण भारत यात्रा भऽ गेल। ओहि समयक भारतीय राजनीतिकेँ समझबा लेल किछु आर दूर जायब आवश्यक अछि। मथुरासँ बनारसक फासिला लगभग 370 मील आ मथुरासँ पटना लगभग 500 मील अछि दिल्लीसँ, जे तखन इन्द्रप्रस्थ छल, मथुराक फासिला लगभग 90 मील अछि। पटनासँ कलकत्ताक फासिला लगभग सवा तीन सय मील अछि। कलकत्ताक फासिलाक कोनो विशेष तात्पर्य नञि, मात्र एतबे जे कलकत्ता सेहो किछु समय धरि हिन्दुस्तानक राजधानी रहल अछि, भने गुलाम हिन्दुस्तानक। मगध-धुरीक पुनर्जन्म एक अर्थमे कलकत्तामे भेल। जाहि तरहे कृष्ण-कालीन मगध-धुरी लेल राजगिरि केन्द्र अछि, ओहि तरहे ऐतिहासिक मगध-धुरी लेल पटना वा पाटलिपुत्र के न्द्र अछि, आ एहि दुनूक फासिला लगभग 40 मील अछि। पटना-राजगिरि केन्द्रक पुनर्जन्म कलकत्तामे होइत अछि, एकर इतिहासक अध्ययन विद्यार्थी अपने करथु, चाहथि तँ अध्ययन करबाक क्रममे सन्तापपूर्ण विवेचन करय जे ई काम विदेशी तत्वावधानमे कियक भेल।
कृष्ण मगध-धुरीक नाश कऽ कऽ कियक प्रतिष्ठा करऽ चाहलनि? एकर एक गोट जवाब तँ साफ अछि, भारतीय जागरणक बाहुल्य ओहि समय उत्तर आ पश्चिममे छल जे राजगिरि आ पटनासँ बहुत दूर पड़ि जाइत छल। ओकरा अतिरिक्त मगध-धुरी किछु पुरान बनि चुकल छल, शक्तिशाली छल, ओना ओकर पसराब संकुचित छल। कुरु-धुरी नव छल आ कृष्ण एकर तागति आ एकर पसराब दुनू केर सर्वशक्तिसम्पन्न निमार्ता छल, मगध-धुरीकेँ जाहि तरहे चाहिता सम्भवत: मोड़ि नञि सकत, कुरु-धुरीकेँ अपन इच्छाक अनुसार मोड़ि आ पसारि सकैत छल। सम्पूर्ण देशकेँ बान्हबाक जे छल हुनका। कृष्ण त्रिकालदर्शी छला। ओ देख नेने हेता जे उत्तर-पश्चिममे आगा चलि कऽ यूनानी, हूणा, पठान, मुगल आदि सभक आक्रमण होयत। एहिलेल भारतीय एकताक धुरीक के न्द्र कतौ ओहि ठाम रचक चाही, जे एहि आक्रमणक सशक्त मोकाबिला कऽ सकय। ओना त्रिकालदर्शी कियक ने देख पेलक जे एहि विदेशी आक्रमणक पहिने देशी मगध-धुरी बदला चुकाओत आ सैकड़ो बरख धरि भारतपर अपन प्रभुत्व कायम करत आ आक्रमणक समय धरि कृष्णक भूमिक लग माने कन्नौज आ उज्जैन धरि खिसकि चुकल होयत, ओना अशक्त अवस्थामे। त्रिकालदर्शी देखलनि सम्भवत: ई सभ किछु हो, ओना किछु नञि कऽ सकला हो। ओ सदिखन लेल अपना देशवासी लोकनिकेँ कोना ज्ञानी आ साधु दुनू बनिबतथि। ओ तँ मात्र बाट देखा सकैत छला। बाटमे सेहो सम्भवत: त्रुटि छल। त्रिकालदर्शीकेँ इहाहे देखक चाही छल जे ओकरा बाटपर ज्ञानी नञि, अनाड़ी सेहो चलता आ ओ कतेक भारी नुकसान उठेता। रामक बाट चलि कऽ अनाड़ीक सहो बेसी नञि बिगरैत, भने बनब सेहो कम होइत अछि । अनाड़ी कुरु-पाञ्चाल सन्धिक की के लक?
कुरु-धुरीक आधार-शिला छल कुरु-पाञ्चाल सन्धि। लगपासक एहि दुनू क्षेत्रक वज्र समान एक कायम करबाक छल जे कृष्ण ओहि लीला सभक माध्यमे केलनि, जाहिसँ पाञ्चालीक विवाह पाँचो पाण्डवसँ भऽ गेल। ई पाञ्चाली सेहो अद्भुत नारी छली। द्रौपदीसँ बढ़ि, भारतक क्यौ प्रखर-मुखी आ ज्ञानी नारी नञि। कोनो कुरु सभाकेँ जवाब देबा लेल ओ ललकारैत अछि, जे व्यक्ति अपनाकेँ हारि चुकल हो कियक दोसरकेँ दावपर रखबाक ओकरामे स्वतंत्र सत्ता अछि।
पाँचो पाण्डव आ अर्जुन सेहो ओकरा सोझा फीका छल। ई कृष्णा तँ कृष्णक लायक छली। महाभारतक नायक कृष्ण, नायिका कृष्णा। कृष्णा आ कृष्णक सम्बन्ध सेहो विश्व-साहित्यमे बेजोड़ अछि। दुनू सखा-सखीक सम्बन्ध पूर्ण रूपसँ मन केर देन छल वा ओहिमे कुरु-धुरीक निर्माण आ पसराबक अंश छल? जे हो, कृष्णा आ कृष्णक ई सम्बन्ध राधा आ कृष्णक सम्बन्धसँ कम नञि, मुदा साहित्यिक आ भक्त लोकनिक नजरि एहि दिस कम पड़ल अछि। भऽ सकैत अछि जे भारतक पूब-पश्चिम एकताक एहि निमार्ताकेँ अपन सीखक अनुसार मात्र कर्म, नञि कि कर्मफलक अधिकारी होबऽ पड़लनि, सम्भवत: एहिलेल जे जँ व्यस्क कर्मफल-हेतु बनि जेता, तँ एतेक अनहोनी निमार्ता ओ भये नञि सकैत छला। ओ कहियो लोभ नञि केलनि जे मात्र अपन मथुराकेँ धुरी-केन्द्र बनाबी, हुनका लेल दोसरक इन्द्रप्रस्थ आ हस्तिनापुर मात्र नीक रहल। ओहि तरहे कृष्णाकेँ सेहो सखी रूपमे रखलनि, जेकरा संसारक लोक अपन कहैत अछि, ओहन नञि बनेलक। के जानय जे कृष्ण लेल ई आसान छल वा एहिमे सेहो हुनकर हृदय दुखा रहल छल।
कृष्णा अपन नामक अनुरूप लाली गोराइ वाली छली, बड़ बसी सुन्नर रहल हेती। हुनकर बुद्धिक तेज, हुनक चकित-हरिण जका आखिमे चमकैत रहल हेतनि। गोरकी केर अपेक्षा सुन्नर लाली गोराइ, नखशिख आ अंगमे बेसी छटगर होइत अछि। राधा गोर रहल हेती। बालक आ युवक कृष्ण राधामे एकरस रहला। प्रौढ़ कृष्णक मनपर कृष्णा छायल रहल हेती, राधा आ कृष्ण तँ एक छलाहे। कृष्णक सन्तान लोकनि कहिया धरि हुनकर गलती दोहराबैत रहता। बेसमझ जुआनीमे गारकीसँ उलझब आ अधेड़ अवस्थामे ललकी गोराइ वालीकेँ निहारब। कृष्ण-कृष्णा सम्बन्धमे आ किछु हो ने हो, भारतीय मर्द लोकनिकेँ श्याामाक तुलनामे गोरकीक प्रति अपन पक्षपातपर फेरोसँ विचार करक चाही।
रामायणक नायिका गोर अछि। महाभारतक नायिका कृष्णा अछि। गारकीक अपेक्षा लाली गोराइ बेसी सजीव अछि। जे किछु हो, एहि कृष्ण-कृष्णा सम्बन्धक अनाड़ी हाथे फेरो पुनर्जन्म भेल। नञि रहल ओहिमे कर्मफल आ कर्मफल हेतु त्याग। कृष्णा पाञ्चाल यानी कन्नौजक क्षेत्रक छला, संयुक्ता सेहो। धुरी-केन्द्र इन्द्रप्रस्थक अनाड़ी राजा पृथ्वीराज अपन पुरखा कृष्णक बाट नञि चलि सकल। एकरा पञ्चाली द्रौपदीक माध्यमे कुरु-धुरीक आधार-शिला राखल गेल, ओकरा पाञ्चाली संयुक्ताक माध्यमे दिल्ली-कन्नौजक दौड़ जे विदेशी सभक सफल आक्रमणक कारण बनल। कखनो कखनो लगैत अछि जे व्यक्तिक तँ नञि, मुदा इतिहासक पुनर्जन्म होइत अछि, कहियो फीका आ कहियो रंगीला। कतऽ द्रौपदी आ कतऽ संयुक्ता, कतऽ कृष्ण आ कतऽ पृथ्वीराज, ई ठीक नञि। फीका आ मारात्मक पुनर्जन्म, मुदा पुनर्जन्म तँ अछिये।
कृष्णक कुरु-धुरीक आर सेहो रहस्य रहल होयत। साफ अछि जे राम आदर्शवादी एकरूप एकत्वक निमार्ता आ प्रतीक छल। ओहि तरहे जरासन्ध भौतिकवादी एकत्वक निमार्ता छला। आइ काल्हि किछु गोटै कृष्ण आ जरासन्ध युद्धकेँ आदर्शवाद-भौतिकवादक युद्ध मानऽ लगला अछि। ओ ठीक लगैत अछि, मुदा आधा विवेचन अछि। जरासन्ध भौतिकवादी एकरूप एकत्वक इच्छुक छला। बादक मगधीय मौर्य आ गुप्त राज्यमे किछु हद धरि एहि भौतिकवादी एकरूप एकत्वक प्रादुर्भाव भेल आ ओहि केर अनुरूप बौद्ध धर्मक। कृष्ण आदर्शवादी बहुरूप एकत्वक निमार्ता छल। जहाँ धरि हमरा बूझल अछि, एखन धरि भारतक निर्माण भौतिकवादी एकत्वक आधारपर कहियो नञि भेल। चिर चमत्कार तँ तखन होयत जखन आदर्शवाद आ भौतिकवादक मिलल-जुलल बहुरूप एकत्वक आधारपर भारतक निर्माण होयत। एखन धरि तँ कृष्णक प्रयास सर्वाधिक मानवीय प्रतीत होइत अछि, चाहे अनुकरणीय रामक एकरूप एकत्व मात्र हो। कृष्णक बहुरूपतामे ओ त्रिकाल-जीवन अछि जे आनमे नञि।
कृष्ण यादव-शिरोमणि छला, मात्र क्षत्रिय राजा नञि, सम्भवत: क्षत्रिय ओतेक नञि छला, जतेक अहीर। तखने तँ अहीरिन राधाक स्थान अडिग अछि, क्षत्राणी द्रौपदी हुनका हटा ने पेलक। विराट् विश्व आ त्रिकालक उपयुक्त कृष्ण बहुरूप छला। राम आ जरासन्ध एकरूप छला, चाहे आदर्शवादी एकरूपतामे के न्द्रीयकरण आ क्रूरता कम हो, मुदा किछु ने किछु केन्द्रीयकरण तँ दुनूमे होइत अछि। मौर्य आ गुप्त राज्यमे कतेक केन्द्रीयकरण छल, सम्भवत: क्रूरता सेहो।
बेचारो कृष्ण एतेक नि:स्वार्थ मेहनति केलनि, मुदा जन-मनमे मात्र राम आगा रहला। सिर्फ बंगाल मात्रमे शव - 'बोल हरि, हरि बोल' केर उच्चारणसँ - अपन अन्तिम यात्रापर निकालल जाइत अछि, नञि तँ किछु दक्षिणकेँ छोड़ि सम्पूर्ण भारतमे हिन्दू शव'राम नाम सत्य है' केर संग लऽ जाओल जाइत अछि। बंगालक एतेक तँ नञि तहियो उड़ीसा आ असममे कृष्णक स्थान नीक अछि। कहब कठिन अछि जे राम आ कृष्णमे के उन्नीस, के बीस छथि। सभसँ आश्चर्यक बात अछि जे स्वयं ब्रजक चारू कातक भूमिक लोक सेहो एकद दोसरकेँ 'जय रामजी' सँ नमस्कार करै छथि। सड़क चलैत अनचिन्हार लोककेँ सेहो 'जय रामजी' बड़ मीठ लागैत छनि, सम्भवत: एक कारण ईहो अछि।
राम त्रेताक मीठे, शान्त आ सुसंस्कृत युगक देवता छथि। कृष्ण पकल, जटिल, करूगर आ प्रखर बुद्धि युगक देवता छथि। राम गम्य छथि, कृष्ण अगम्य छथि। कृष्ण एतेक बेसी मेहनति केलनि जे हुनक वंशज हुनका अपन अन्तिम आदर्श बनेबासँ घबड़ाइत छथि, जँ बनबैत छथि तँ हुनकर मित्रभेद आ कूटनीतिक नकल करै छथि, हुनकर अथक निस्व हुनका लेल असाध्य रहैत अछि। एहिलेल कृष्ण हिन्दुस्तानमे कर्मक देवता नञि बनि सकला। कृष्ण कर्म रामसँ बेसी केलनि अछि। कतेक सन्धि आ विग्रह आ प्रदेश सभक आपसी सम्बन्धक ताग हुनका पलटऽ पड़ैत छनि। ओ बड़ बेसी मेहनती आ पराक्रमी छला। एकर ई माने नञि जे प्रदेश सभक अपासी सम्बन्धमे कृष्ण नीति एखन सेहो चलाओल जाय। कृष्ण जे पूब-पश्चिमक एकता दऽ गेला। एकरा संग-संग हुनकर नीतिक औचित्य सेहो खत्म भऽ गेल। बचि गेल कृष्णक मन आर हुनकर वाणी। आओर बचि गेल रामक कर्म। एखन धरि हिन्दुस्तानी एहि दुनू केर समन्वय नञि कऽ पेला अछि। करी तँ रामक कर्ममे सेहो परिवर्तन आयल। राम कानै छथि, एतेक जे मयार्दा भंग होइत अछि। कृष्ण कहियो नञि कानै छथि। आँखि अवश्य नोराइत छनि हुनकर, किछु अवसरपर, जेना जखन कोनो सखी वा नारीकेँ दुष्ट लोक नाङट करबाक प्रयास करैत अछि।
केहन मन आ वाणी छल ओहि कृष्णक। एखनो तखुनका गोपी लोकनि आ जे चाहै ओ, हुनकर वाणी आ मुरलीक तान सुनि कऽ रस विभोर भऽ सकै छथि। आओर अपन चमड़ाक बाहर उछलि सकै छथि। संगे कर्म-संगक त्याग, सुख-दु:ख, शीत-उष्ण, जय-अजयक समत्व केर योग आ सभ भूतमे एक अव्यय भावक सुरीला दर्शन, हुनकर वाणीसँ सुनि सकै छथि। संसारमे एक मात्र कृष्ण भेला जे दर्शनकेँ गीत बनेलनि।
वाणीक देवी द्रौपदीसँ कृष्णक सम्बन्ध केहन छल। की सखा सखीक सम्बन्ध अपने एक अन्तिम सीढ़ी अछि आ असीम मैदान अछि, जेकरा बाद आर कोनो सीढ़ी आ मैदानक आवश्यकता नञि? कृष्ण छलिया अवश्य छला, ओना कृष्णासँ ओ कहियो छल नञि केलनि। सम्भवत: एहिलेल ओ वचनबद्ध छला। जखन कखनो कृष्णा हुनका याद केलनि, ओ एला। स्त्री-पुरुषक किसलय-मित्रताकेँ, आइ काल्हिक वैज्ञानिक, अवरुद्ध रसिकताक नामसँ स्मोबोधित करै छथि। ई अवरोध सामाजिक वा मन केर आन्तरिक कारणसँ भऽ सकैत अछि। पाँचो पाण्डव कृष्णक भाइ छला आ द्रौपदी कुरु-पाञ्चाल सन्धिक आधार-शिला छल। अवरोधक सभ कारण उपस्थित छल। तहियो भऽ सकैत अछि जे कृष्णकेँ अपन चित्त प्रवृत्ति सभक कहियो निरोध नञि करऽ पड़ल होनि। ई हुनका लेल आसान आ अन्तिम सम्बन्ध छल, ठीक ओतेक आसान आ रसमय, जेना राधासँ प्रेमक सम्बन्ध छलनि। जँ ई सय अछि तँ कृष्ण-कृष्णाक सखा-सखी सम्बन्धक विवरण विश्व भरिमे विश्वासक होबक चाही आ विस्तृतसँ, जाहिसँ स्त्री-पुरुष सम्बन्धक एक गोट नव कोलखी खूजि सकय। जँ राधाक छटा कृष्णपर सदिखन छायल रहैत छनि, तँ कृष्णक घटा सेहो हुनकापर छायल रहैत अछि। जँ राधाक छटा निराला अछि, तँ कृष्णक घटा सेहो। छटामे तुष्टिप्रदान रस अछि, घटामे उत्कण्ठा-प्रधान कर्तव्य।
राधा-रसतँ निराला अछिये। राधा-कृष्ण छथि, राधा कृष्णक स्त्री रूप आ कृष्ण राधाक पुरुष रूप। भारतीय साहित्यमे राधाक उल्लेख बहुत पुरान नञि अछि, कारण सभसँ पहिल बेर पुराणमे आबैत अछि 'अनुराधा' केर नामसँ। नामे कहैत अछि जे प्रेम आ भक्तिक ओ स्वरूप, जे आत्मविभोर अछि, जाहिसँ सीमा बान्हऽ वला चमड़ा नञि रहि जाइत अछि। आधुनिक समयमे मीरा सेहो आत्मविभोरताकेँ पेबाक प्रयास केलनि। बहुत दूर धरि गेली मीरा, सम्भवत: ओतेक दूर गेली जतेक कोनो सजीव देह लेल सम्भव हो। तहियो, मीराक आत्मविभोरतामे किछु गर्मी छल। कृष्णकेँ तँ के के जरा कसैत अछि, सुलगा सेहो नञि सकै छथि, ओना मीरा लग बैसबामे हुनका अवश्य घाम चूबैन, कमसँ कम गर्मी तँ लागय। राधा नञि गरम छथि आ नञि ठण्ड, राधा पूर्ण छथि। मीराक किस्सा एक आर अर्थमे बेजोड़ अछि। पद्मिनी मीराक पुरखिन छली। दुनू चित्तौड़क नायिका छथि। लगभग ढ़ाइ सय बरखक अन्तर अछि। के पैघ अछि, ओ पद्मिनी जे जौहर करै छथि वा ओ मीरा जेकरा कृष्ण लेल नाचबासँ क्यौ मना नञि कऽ सकल। पुरान देशक यैह प्रतिभा अछि। पैघ जमाना देखने अछि ई हिन्दुस्तान। की पद्मिनी थकै त-थकैत सैकड़ो बरखमे मीरा बनि जाइ छथि? वा मात्र मीरा पद्मिनीक श्रेष्ठ स्वरूप अछि? अथवा जखन प्रताप आबै छथि, तखन मीरा फेरो पद्मिनी बनैत अछि। हे त्रिकालदर्शी कृष्ण! की अहाँ मात्र एक गोटमे मीरा आ पद्मिनी नञि बना सकै छी?
राधा-रसक पूराक पूरा मजा तँ ब्रज-रजमे भेटैत अछि। हम सरयू आ अयोध्याक बेटा छी। ब्रज-रसमे सम्भवत: कहियो ने ओंघरा सकब। ओना मनसँ तँ तँ ओंघरा चुकल छी। श्री राधाक नगरी बरसाने लग एक राति रहि हम राधानारीक गीत सुनने छी।
कृष्ण पैघ छलिया छला। कहियो श्यामा मालिन बनि, राधाकेँ फूल बेचऽ आबैत छला। कहियो वैद्य बनि आबैत छल, प्रमाण देबा लेल जे राधा एखन सासुर जाय लायक नञि छथि। कहियो राधा प्यारीकेँ गोदना गोदेबाक न्योता देबा लेल गोदनहारिन बनि आबैत छला। कहियो वृन्दाक सांड़ी पहिर आबैत छला आ जखन राधा हुनकासँ एक बेर चिपकि कऽ फराक होइत छली, सम्भवत: झुंझलाकऽ, सम्भवत: इतराकऽ, तहियो कृष्ण मुरारीकेँ छट्ठीक दूध याद आबैत छल, बैस कऽ समझाउ राधारानीकेँ जे वृन्दासँ आँखि नञि लड़ाबी।
हमरा जानैत नारी जँ नर केर बराबर भेल अछि, तँ मात्र ब्रजमे आ कान्हाक लग। सम्भवत: एहिलेल आइयो हिन्दुस्तानक औरत वृन्दावनमे जमुनाक कात एक गाछमे रूमालक समान चुनड़ी बान्हबाक अभिनय करै छथि। के औरत नञि चाहत कन्हैयासँ अपनी चुनड़ी हरायब, कारण के औरत नञि जानैत अछि जे दुष्टजन द्वारा चीरहरणक समय मात्र कृष्ण हुनक चुनड़ी घूरायत। सम्भवत: जे औरत गाछमे चीर बान्है छथि, हुनका ई सभ कहबापर ओ लजेती, ओना हुनक पुत्र, पुण्य आदिक कामनाक पाछा सेहो कोन कोन सुषुप्त याद अछि।
ब्रजक मुरली लोककेँ एतेक विह्रल कोना बना दैत अछि जे ओ कुरुक्षेत्रक कृष्णकेँ बिसरि जेता आ फेर हमरा लगैत अछि जे अयोध्याक राम मणिपुरसँ द्वारिकाक कृष्णकेँ कहियो बिसरऽ नञि देत। जतऽ हम चीर बान्हबाक अभिनय देखलौ ओकरे नीचा वृन्दावनक गन्दा पानिक नाला बहैत देखलौ, जमुनासँ मिलैत अछि आ राधारानीक बरसाने केर रंगीली गलीमे पैर बचा-बचा कऽ राखऽ पड़ैत अछि जे कतौ कोनो गन्दगीमे नञि सना जाय। ई वैह रंगीली गली अछि, जतऽर्स बरसाने केर औरत फगुआमे लाठी लऽ कऽ निकलै छथि आ जिनका नुक्कड़पर नन्द गाममे मर्द मोट साफा बान्हि आ पैघ ढालसँ अपन रक्षा करैत अछि। राधारानी जँ आबि जाय, तँ ओ एहि नाला आ गन्दगी सभकेँ समाप्त कऽ, बरसाने केर औरत सभक हाथमे इत्र, गुलाल आ कनी गमकऽ वला रंगक पिचकारी थमेती आ नन्द गामक मर्दकेँ फगुआ खेलबा लेल न्योता देती। ब्रजमे महक आर नञि अछि, कुञ्ज नञि अछि, मात्र करील रहि गेल अछि। शीतलता खत्म अछि। बरसानेमे हम राधारानीक अहीरिन लोकनिकेँ बहुत ताकलौ। पाँच-दस घर होयत। ओतऽ बनियाइन आ ब्राह्मणि लोकनिक जुटाव भऽ गेल अछि। जखन कोनो जातिमे कोनो पैघ आदमी वा औरत भेल, तीर्थ-स्थान बनल आ मन्दिर आ दुकान देखैत देखैत आयल, तखन एहि द्विज नारी सभक चेहरा सेहो म्लान छल, गरीब, कृश आ रोगी। किछु गोटे हमरा मूर्खतावश द्विज-शत्रु समझऽ लगला अछि। हम तँ द्विज-मित्र छी, एहि लेल देख रहल छी जे राधारानीक गोपी सभकेँ, मल्लाहिन आ चमाइनकेँ हटा कऽ द्विजनारी सभ अपन कान्ति हेरा देलक अछि। मिलाउ ब्रजक रजमे पुष्पक महक, दू गोट हिन्दुस्तानकेँ कृष्णक बहुरूपी एकता, हटाउ रामक एकरूपी द्विज-शूद्र धर्म, ओना चली रामक मयार्दा वला बाटपर, सच आ नियमक पालन कऽ।
सरयू आ गंगा कर्तव्यक धार अछि। कर्तव्य कहियो कहियो कठोर भऽ अन्यायी भऽ जाइत अछि आ घाटा कऽ बैसैत अछि। जमुना आ चम्बल, केन तथा दोसर जमुना-मुखी धार रसक धार अछि। रसमे मिलन अछि, कलह मिटबैत अछि। ओना आलस्य सेहो अछि, जे गिरावटमे मनुष्यकेँ निकम्मा बना दैत अछि। एहि रसभरी इतराइत जमुनाक कात कृष्ण अपन लीला केलनि, मुदा कुरु-धुरीक के न्द्र ओ गंगाक काते बसेलनि। बादमे हिन्दुस्तानक किछु राज्य जमुनाक कात बनल आ एक एखनो चलि रहल अछि। जमुना, की अहाँ कहियो बदलब, आखिर गंगामे जा अहाँ खसै छभ्। की कहियो एहि भूमिपर रसमय कर्तव्यक उदय होयत। कृष्ण! के जानै अहाँ छलौ वा नञि। कोना अहाँ राधा-लीलाकेँ कुरु-लीलासँ निम्हालौ। लोक कहैत अछि जे युवा कृष्णक प्रौढ़ कृष्णसँ कोनो सम्बन्ध नञि। कहै छथि जे महाभारतमे राधाक नाम धरि अछि। बात एतेक सच नञि, कारण शिशुपाल तामशमे कृष्णक पुरान बात साधारण तौरपर बिना नामकरणक बतेने अछि। सभ्य लोक एहन उल्लेख असमय नञि कयल करैत, जे समझै छथि ओ, आ जे नञि समझै छथि सेहो। महाभारतमे राधाक उल्लेख कोना भऽ सकैत अछि। राधाक वर्णन तँ ओतहि होयत जतऽ तीन लोकक स्वामी हुनकर दास अछि। रासक कृष्ण आ गीताक कृष्ण एक छथि। नञि जानि हजारो बरखसँ एखन धरि पलड़ा एमहर वा ओमहर कियक भारी भऽ जाइत अछि? बताउ कृष्ण!


text:
नीतीश कुमारक यूएसपी सुशासन आओर भ्रष्टाचार पर जीरो टॉलरेंस मानल जायत अछि। मुख्यमंत्री नीतीश कुमार अप्पन बेसी भाषण सभमें ई दावा सेहो करैत छथि। किछु बरख पहिने बिहार सरकार भ्रष्ट अधिकारी सभक संपत्ति क' जब्त करी ओहिमे स्कूल खोलबाक प्रक्रिया शुरू केना छल मुदा आधा दर्जन अधिकारी सभक खिलाफ कार्रवाईक बाद मिशन दम तोएड़ लेलक।
बिहार सरकार भ्रष्ट अधिकारी सभक संपत्ति जब्तीक लेल बिहार विशेष न्यायालय अधिनियम 2009 केँ पारित केना छल। विभाग लग साल 2016 सँ 4 प्रस्ताव लंबित अछि आओर दिसंबर 2017 सँ 4 प्रस्ताव भेजल जे चुकल अछि। एखन धरी कुल 14 लोगक खिलाफ आर्थिक अनुसंधान इकाई जांच पूरा करी आगुक कार्रवाई लेल प्रपत्र सौंप चुकल अछि।
भ्रष्ट अधिकारी सभक सूची निम्न प्रकारे अछि;
शेखपुराक तत्कालीन खनिज विकास पदाधिकारी झकारी राम, भागलपुर मे पदस्थापित जिला अवर निबंधक मोहम्मद कमाल अशरफ, तिरुहुतक अधीक्षण अभियंता भरत पूर्वे, समस्तीपुरक लोक स्वास्थ्य अभियंत्रण विभाग मे पदस्थापित कार्यपालक अभियंता नागेश्वर शर्मा, परिवहन विभाग मे पदस्थापित प्रवर्तन अवर निरीक्षक रमेश पाठक, भागलपुर मे पदस्थापित तत्कालीन अपर समाहर्ता श्रीमती जयश्री ठाकुर ग्रामीण कार्य विभाग मे पदस्थापित कार्यपालक अभियंता रामचंद्र गुप्ता, पथ प्रमंडल खगड़िया मे पदस्थापित कार्यपालक अभियंता सत्येंद्र कुमार सिंह, ग्रामीण कार्य विभाग गोपालगंज मे पदस्थापित कार्यपालक अभियंता मिथिलेश कुमार, हाजीपुर मे पदस्थापित वरीय उपसमाहर्ता अभिराम त्रिवेदी, मुजफ्फरपुरक भवन निर्माण विभाग मे पदस्थापित तत्कालीन कार्यपालक अभियंता अवधेश कुमार मंडल, पटनाक भवन निर्माण विभाग मे पदस्थापित कार्यपालक अभियंता रामचंद्र शर्मा, सिवान मे पदस्थापित जिला शिक्षा पदाधिकारी राधा-कृष्ण सिंह यादव आओर गोपालगंज मे पदस्थापित तत्कालीन खान निरीक्षक वीरेंद्र प्रसाद यादवक नाम शामिल अछि।


text:
दक्षिण
दक्षिण सामान्य: एक संज्ञा, विशेषण या क्रियाविशेषण छी जे एक दिशा या भूगोल दिस इङ्गित करैत अछि । दक्षिण, चारि प्रमुख दिशासभमे सँ एक छी । ई उत्तरके विपरीत अछि आ पूर्व आ पश्चिमक लम्बवत होइत अछि । मानकानुसार एक मानचित्रक नीचा दिस दक्षिण होइत अछि ।
यदि अहाँ सूर्यक तरफ मुख करि खड़ा रहब तँ अहाँक मुख पूर्वक दिस होइत, दक्षिण दिशा अहाँक दाहिना हाथक तरफ रहत, बामा हाथक तरफ उत्तर होइत आ पश्चिम अहाँक पीठ दिस होइत ।[१]
उत्पति[सम्पादन करी]
सांस्कृतिक अर्थ[सम्पादन करी]
सन्दर्भ सामग्रीसभ[सम्पादन करी]
- ↑ Campbell, Joseph. The Mythic Image. Princeton University Press, 1981.


text:
बेबी झा।
# यात्रा # मिथिलाक पवित्र आ प्रसिद्ध स्थानक
मिथिलाक धरोहर पर्यटन एवं धार्मिक स्थान ” माँ भद्रकाली मंदिर कोइलख🙏🙏 ” स जुड़ल जेना, हम देखैत आ सुनैत अयरहु अछि किछु बात साझा कय रहल छी |
कोइलख भगवती भद्रकाली 🙏🙏 मिथिलाक प्रसिद्ध गाम में गिनल जाईत अछि | ई राजनगर प्रखण्ड आ मधुबनी जिलाक अन्तर्गत अबैत अछि जे मधुबनी स लगभग तेरह – चौदह किलोमीटरक दूरी पर अवस्थित अछि |ई मूर्ति कोनो व्यक्ति विशेष द्वारा अवस्थित नहि अपितु सैकड़ो वर्ष पूर्व गामक पश्चिम ” लक्ष्मणा ” नदी लग कोईला मोईनिक खोदाई काल कारी रंगक अद्भुत चमकैत ग्रेनाइट पाथरक लगभग तीन फिटक मूर्ति उखरलिह |एहि स पहीने ओहि गामक नाम वासुदेवपुर छल जे, भद्रकाली कोईला मोनि स निकलबाक कारण “कोइलख देवी 🙏🙏” के नाम स प्रख्यात भेलिह आ हुनकरे नाम पर ओहि गामक नवीन नामकरण कोइलख परल |कहल जाईछ जे, कोईला मौनि स प्राप्त षष्ठी दिन भद्रकाली🙏🙏 नामक भगवती रंक्षिका – संरक्षिका भेलिह |
ई भगवती पहीने चारक कुटी में रहैत छली आ १८३४ ई में एकटा भव्य मंदिर में विराजमान भेलिह | ओकर बाद स दिनोदिन ओहि मंदिर आ सर्वजामक बढोत्तरी होईत गेल | मंदिर एकटा विशाल प्रांगण में अवस्थित अछि जतय प्राकृतिक छटा देखते बनैत अछि कोनो एहन वृक्ष नहि जे प्रांगण मे उपलब्ध नहि | फल – फूल स लदल वृक्ष आ पानि स भरल पोखरि – इनार लगैत अछि जेना भद्रकाली🙏🙏 के बारंबार झूकि – झूकि कय नमन् करैत अछि संगहि गुलेती गाछक गोल चबूतरा पर बैसि शांतिपूर्ण वातावरण में लोक भगवतीक सान्निध्यताक संग प्रकृतिक सान्निध्यताक सेहो आनंद लैत अछि | एहि ठाम तीन दिस स निकाल अछि जेबाक लेल अलग आ निकलबाक लेल अलग संगहि एकटा द्वार उच्च विद्यालय स जुडल अछि संगहि पोखरिक महाड़ पर मध्य विद्यालय | एहि गामक विशेषता अछि जे, ” दूर्गा पूजा ” में गणमान्य स गणमान्य व्यक्ति गाम अबेत छथि आ बढि – चढि कय पूजाक ओरियान में हिस्सा लैत छथि ओतबे नहि पूजा के आर बेसी मनोरम बनेबाक लेल नाटकक मंचन सेहो गामक जानल – मानल व्यक्ति करैत छथि बाहरक कोनो कलाकार नहि मात्र “नटुआ” जे कुमारी भोजन , बलिप्रदानक काल नचबाक लेल शुभ मानल जाईत अछि | दस कोशीक लोक आ दूर दूर स भगवतीक दर्शनक आ मानल चढाबा चढेबाक लेल दुर्गापूजा के कहय अनदिनो अबैत छथि | भगवती सबहक मनोकामना पूर्ण करैत छथि | हिनकर पूजाक लेल कयक टा पंडा नियुक्त छथि जिनकर अलग – अलग कार्यक्षेत्र अछि | मुदा, कोनो चढाबाक लेल कोनो पूर्जी नहि कटैत अछि सब अप्पन स्वेच्छा अछि | कहल जाईछ जे भद्रकालीक आवागमणक बाद एक स एक विद्वान व्यक्ति गाम में भेलाह आ मात्र पुरा गाम में भद्रकाली🙏🙏 पूजा होईत आयल अछि |पुरा गाम में मात्र ई भगवती पूजनीय छथि समस्त ग्रामवासी हिनका अप्पन इष्ट मानैत छथि |
मात्र धार्मिक नहि अपितु ऐतिहासिक दृष्टि स सेहो ई गाम प्रख्यात अछि |कहल जाईछ जे, ई गाम अमरावतीक नगरकक प्रमुख व्यापारिक केंद्र छल | अमरावतीक विस्तार आजुक ” चपाही ” सं ” सरिसोपाही ” धरि अछि |कतेको राजा – महाराजा सैनिक छावनि बनौने रहथि आ भद्रकालीक पूजा – अराधना कय विजयी प्राप्त कयलाह |
एहि गाम में, व्याकरण, ज्योतिष, न्याय, कवित्व, कर्मकांड , कला, वेदक संगहि मैथिलीक अनेकानेक साहित्यकार होईत अयलाह जे, अप्पन – अप्पन क्षेत्र में, पूर्ण पतिष्ठा स सम्मानित छलाह |
कोइलखक भद्रकाली भगवती 🙏🙏 सिद्ध पीठक नाम प्राप्त कय लेने छथि | समस्त मिथिलावासी स निवेदन🙏 जे , एकबेर भद्रकाली🙏🙏 भगवती के दर्शन जरूर करी |भद्रकाली कोइलख भगवती🙏🙏 के जय 🙏🙏|


text:
अपने क' बता दी पटना म' जिला प्रशासन द्वारा सभ दुर्गा पूजा समिति क' निर्देश देल गेल अछि कि सुरक्षा कारण सँ मूर्ति सभके विजय दशमी के दिन पहिने विसर्जित कायल जाय। 1 अक्टूबर क' मोहर्रम अछि। एहि मुद्दा पर सूक्ष्म, लघु आओर मध्यम उद्यम राज्यमंत्री गिरिराज सिंह कहलनि की बिहारक हिंदू दशमी मनेबाक लेल पाकिस्तान आओर बांग्लादेश जायत?
ओनाकि, बिहारक उपमुख्यमंत्री सुशील कुमार मोदी पटना प्रशासन के आदेशक स्वागत केलनि। सुशील मोदी कहलनि कि ई कानून-व्यवस्था केर मुद्दा अछि, जाहि पर जिला प्रशासन द्वारा सही डेग उठाओल गेल अछि। हम सभ हिंदु आओर मुसलमान बंधू सँ अपील करैत छी कि ओ अप्पन त्योहार क' सांप्रदायिक सद्भाव के संग मनबैथ।
अपने क' बता दी कि एहि सँ पहिने पश्चिम बंगाल म' मुख्यमंत्री ममता बनर्जी द्वारा मुहर्रम के दिन मूर्ति विसर्जन पर रोक लगेबाक आदेश जारी कायल गेल छल। ओनाकि कलकत्ता हाई कोर्ट द्वारा एहि फैसला क' खारिज करैत कहल गेल छल कि मुहर्रम के संगहि मूर्ति विसर्जन सेहो कायल जायत। कोर्ट द्वारा जुलूस क' आमना-सामना होयबा स' रोकबाक लेल कोलकाता पुलिस क' रूट बनेबाक आदेश देल गेल अछि।


text:
पटना : गंगा एक्सप्रेस वे (लोक नायक पथ) क कार्य कए प्रारंभ करेलाक बाद मात्र तीन सप्ताह क भीतर दोसर अत्यंत महत्वपूर्ण परियोजना एम्स-दीघा एलिविटेड कॉरिडोर क कार्य क बिहार राज्य पथ विकास निगम लिमिटेड आ पथ निर्माण सचिव प्रत्यय अमृत बिहार खास क पटनाक जनता लेल अविश्वसनीय छवि बना लेलथि अछि। वाल्मी प्रांगण मे मुख्यमंत्री नीतीश कुमार रिमोट कंट्रोल स शिलान्यास शिलापट्ट क अनावरण क एम्स-दीघा एलिवेटेड कॉरिडोर क कार्यप्रारंभ केलथि। ओ कहला जे अभियंत्रण, डिजाइन आ वाहन क संख्या मे वृद्धि क दृष्टिकोण स दर्शनीय होएत एम्स-दीघा एलिवेटेड कॉरिडोर। इ कॉरिडोर ढाई साल क निर्धारित अवधि मे पूरा गुणवत्ता क संग तैयार भ कए जनता कए समर्पित भ जाएत। मुख्यमंत्री कहला जे इ कॉरिडोर हमर एकटा सपना छल, जेकरा पथ निर्माण सचिव प्रत्यय अमृत बुझलथि आ दिनराति एक क पूरा क देलथि अछि।
एहि अवसर पर पथ निर्माण सचिव प्रत्यय अमृत बिहार राज्य पथ विकास निगम क कार्य-कलाप क चर्चा केलथि आ कहलथि जे मात्र साढ़े चारि वर्ष क अवधि मे इ निगम रिकार्ड उपलब्धि प्राप्त केलक अछि। 11 अक्टूबर कए गंगा पथ क कार्य प्रारंभ कैल गेन आ फेर 1289 करोड़ टकाक लागत स एम्स-दीघा एलिवेटेड कॉरिडोर क निर्माण क कार्य प्रारंभ भ रहल अछि। इ कॉरिडोर बिहार राज्य क सबस लम्बा एलिवेटेड कॉरिडोर होएत। उच्च गति क कर मुक्त इ कॉरिडोर बिहार क कोनो नहर क ऊपर बनल पहिल एलिवेटेड कॉरिडोर होएत। इ कॉरिडोर 11.9 किलोमीटर लम्बा होएत आ चारि लेन क होएत। इ तीन सालक निर्धारित अवधि मे बनिकए पूरा भ जाएत। अखिल भारतीय आयुर्विज्ञान संस्थान पटना स एकर सीधा सम्पर्क होएत आ एकर उपयोग पटना क बाहरी रिंग रोड क पश्चिम अंश क रूप मे सेहो कैल जा सकत। एहि स पथ यात्री आ मालवाहक वाहन दूनू कए परिचालन मे सुविधा भेटत। एहि अवसर पर गैमेन इंडिया क अध्यक्ष सह मुख्य महाप्रबंधक अभिजीत राजन कहला जे गैमेन इंडिया क बिहार स 50 साल पुरान संबंध अछि। गैमन इंडिया महात्मा गांधी सेतु, सोन ब्रिज, शेरघाटी ब्रिज, कोसी ब्रिज जइसन महत्वपूर्ण परियोजना कए बनेबा मे सहयोग देने अछि। ओ आश्वासन देलथि जे गुणवत्ता क संग बिना कोनो समझौता केने ओ एहि एलिवेटेड कॉरिडोर क निर्माण कार्य कए निर्धारित अवधि स कम समय मे पूरा क लेताह। एहि अवसर पर मुख्यमंत्री एलिवेटेड कॉरिडोर परियोजना क मोडल क अनावरण सेहो केलथि आ एहि मे किछु सुधार क आवश्यकता बतेलथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
आशीष झा
दरभंगा। माधेश्वर राज शमशान परिसर स्थित रामेश्वरी श्यामा मंदिर न्यास बोर्ड स पदेन न्यासी क पद हटा देल गेल अछि, जखन कि मंदिर अधिग्रहणक दौरान इ कहल गेल छल जे एहि न्यास मे जिलाधिकारी या आयुक्त एकटा पदेन न्यासी रहताह। मुदा वर्तमान न्यास बोर्ड मे एहन कोनो उल्लेख नहि अछि। वर्तमान आयुक्त बंदना किनी कए न्यासी जरूर बनाउल गेल अछि, मुदा ओ न्यासी दरभंगाक आयुक्त क रूप मे नहि बल्कि एकटा महिला क रूप मे छथि। एहन मे अगर हुनक स्थानांतरण दरभंगा स बाहर होइत अछि त ओ एहि न्यासक न्यासी बनल रहतीह जखनकि दरभंगा क नव आयुक्त एकर न्यासी नहि भ सकताह। इ’समाद जखन एहि संबंध मे न्यास प्रबंधक स पूछलक त इ जरूर कहल गेल जे एहि मे गलती भेल अछि, मुदा कोनो सुधार करबाक गप पर प्रबंधक चौधरी हेमचंद राय चुप भ गेलाह। ज्ञात हुए जे माधेश्वर परिसर स्थित इ मंदिर महाराजा कामेश्वर सिंह धार्मिक न्यास क छल, जेकरा 1-9-2007 कए बिहार राज्य धार्मिक न्यास परिसर अपन कब्जा मे ल लेलक। इ मंदिर महाराजा रामेश्वर सिंह क चिता पर बनाउल गेल अछि। आब एहि मंदिर क जिम्मा मां श्यामा मंदिर न्यास समिति लग अछि। जेकर सचिव पहिने पदेन रूप स दरभंगाक जिलाधिकारी छलाह, मुदा आब बंदना किनी कए बना देल गेल अछि। कहबा लेल बंदना किनी दरभंगाक आयुक्त छथि, मुदा दस्तावेज मे हुनक पदेन अध्यक्ष हेबाक कोनो उल्लेख नहि अछि। समिति क अध्यक्ष पूर्व न्यायाधीश आ राज्य मानवाधिकार आयोग क अध्यक्ष सचिदानंद झा छथि। जखनकि सह सचिव श्रीपति त्रिपाठी छथि। समिति मे राम नारायण झा, रमेश झा, हेमंत दास, दयानंद यादव आ राजेश्वर पासवान शामिल छथि।
न्यास क गतिविधि आ प्रबंधन क संबंध मे सेहो भ्रम व्याप्त अछि। न्यास प्रबंधन एखनधरि इ साफ नहि क पाबि रहल छथि जे संपूर्ण शमशान परिसर मे एहि नव गठित न्यास क अधीन केतबा जमीन अछि। ओना मंदिरक संबंध मे श्री राय साफ तौर पर कहला जे एहि न्यास लग एखनधरि मात्र रामेश्वरी श्यामा मंदिर अछि। श्री राय कहला जे बिहार धार्मिक न्यास परिषद दिस स महाराजा कामेश्वर सिंह धार्मिक न्यास क मुख्य न्यासी महारानी कामसुंदरी (कल्याणी) स अनुरोध कैल गेल अछि जे संपूर्ण परिसर एहि नव गठित न्यास कए देख रेख लेल द देल जाए। श्री राय स्पष्ट केलथि जे नव गठित न्यास परिसर स्थित आन मंदिर पर कोनो मालिकाना हक नहि जताउत। श्री राय कहला जे महारानी एखनधरि ओहि अनुरोधक कोनो उत्तर नहि देलक अछि। अगर ओ आन मंदिर सब नव गठित न्यास कए देख-रेख लेल द दैत छथि त रामेश्वरी श्यामा जेकां आन मंदिर क रंग-रोगन सेहो कराउल जाएत। श्री राय कहला जे नवगठित न्यास कए सरकार या बिहार धार्मिक न्यास परिषद दिस स कोनो आर्थिक सहायता आइधरि नहि भेटल अछि। एतबा जरूर से सरकर एहि परिसर क विकास लेल एहि साल 6 करोड 66 लाख टका देलक अछि, मुदा ओ राशि न्यास नहि बल्कि जिला प्रशासन खर्च करत। ओ कहला जे नवगठित न्यास सेहो बिहार धार्मिक न्यास परिषद कए एक टका नहि देलक अछि। एहन मे न्यास द्वारा अर्जित कुल राशि न्यास क खाता मे राखल अछि। इ पुछला पर जे इ न्यास सेहो महावीर न्यास जेका सामाजिक काज मे राशि क उपयोग करत। एहि सवालक उत्तर मे श्री राय कहला जे न्यास अपन सामाजिक दायित्वक निर्बाह लेल प्रयास क रहल अछि आ भविष्य मे एहि परिसर मे स्थान भेटला पर अनाथालय आ ब्लाड बैंक खोलबाक विचार कैल जा रहल अछि। मंदिर मे लिखल तांत्रिक मंत्र कए मिटेबाक संबंध मे श्री राय कहला जे इ काज मंदिर अधिग्रहण स पूर्व भ चुकल छल, ओना नव गठित न्यास पुरान स्थिति अनबाक प्रयास करत। शमशान मे भ रहल विवाह आयोजन पर श्री राय कहला जे इ सच अछि जे इ मंदिर रामेश्वर सिंह क चिता पर बनल अछि आ इ राज परिवारक शमशान छी, मुदा शहरक बीच स्थित एहि मंदिरक प्रताप एतबा भ गेल अछि जे लोक एहि ठाम शुभ काज करबा लेल तैयार भ गेल छथि। एहि ठाम कईटा विवाह कराउल गेल आ कोनो प्रकारक दुखद अनुभव नहि रहल। एहन मे इ प्रचलन मे आबि गेल अछि। ताहि खातिर परिसर स सटल एकटा विवाह भवनक निर्माण सेहो भ रहल अछि। श्री राय कहला जे लोक व्यवहार मे जे अनुष्ठान भ रहल हुए, मुदा पूजा एखनो पुरान विधि अर्थात तंत्र विधि स होइत अछि। एहन मे उम्मीद कैल जाए जे आगू सेहो आन मंदिर स एहि मंदिर कए जे अगल पहचान अछि ओ बनल रहत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
पटना। बिहार सरकार क घोषित नीति मेडल लाउ, नौकरी पाउ रंग दिखबै लागल अछि। खिलाड़ी नव ऊर्जा क संग लक्ष्य क ओर कदम बढ़ा रहल अछि। नव वर्ष मे एकर शुरुआत राज्य क बालिका कबड्डी खिलाड़ी करि देलक अछि। भोपाल में आयोजित राष्ट्रीय जूनियर कबड्डी प्रतियोगिता मे कांस्य जीत कए बालिका इ दिखउलक जे सरकार ओहि पर ध्यान द दए त ओ कोनो स कम नहि अछि।
लीग मैच स रहल जलवा : अंतरराष्ट्रीय खिलाड़ी राजीव कुमार आ स्मिता कुमारी क नक्शाकदम पर चलि रहल बालिका भोपाल मे लीग मैच मे मजबूत आंध्र प्रदेश कए हरा कए शानदार आगाज केलक आ फेर पाछु मुड़ कए नहि देखलक। विदर्भ, जम्मू-कश्मीर, त्रिपुरा कए हरा कए गु्रप ई मे शीर्ष पर रहैत क्वार्टर फाइनल तक कए सफर तय केलक, जेहि ठाम मेजबान मध्य प्रदेश कए शिकस्त द कए कांस्य पदक पर कब्जा जमउलक।
लड़की स सीख लए लड़का : सेमीफाइनल मे उत्तर प्रदेश स महज सात अंक स हारए वाला बालिका टीम स बालक कए सीख लेबाक जरूरत अछि। 2008 मे तमिलनाडु मे प्री-क्वार्टर फाइनल स एहि बेर दू कदम आगू बढ़ेबा वाली रश्मि, देवयंती, सिंकू, रीना, मनीषा, पूजा, संतोषी, ज्योति, दीपशिखा आ ममता अंतरराष्ट्रीय खिलाड़ी बनबाकमाद्दा रखैत अछि। मालूम हुए जे इ सबटा खिलाड़ी कटिहार, बेगूसराय, बक्सर, पूर्णिया, भोजपुर, सुपौल क ग्रामीण क्षेत्र स आइल अछि। एहि मे कईटा त आर्थिक तंगहाली स गुजर रहल अछि। दोसर दिश, लड़का पिछला वर्ष जेहि ठाम छल, ओहि ठाम स ओ आगू नहि बढि़ सकल। स्टार कैचर पटना साई सेंटर क वीरू कए घायल होबाक सेहो असर पड़ल।
हतोत्साहित हेबाक जरूरत नहि : बिहार कबड्डी संघ क सचिव कुमार विजय कहलथि जे लड़का सब हुनका निराश केलक, मुदा एहि स हतोत्साहित हेबाक जरूरत नहि अछि। लड़का अगर लड़की क तरह कबड्डी क प्रति अपन अंदर जुनून पैदा करि सकत, अभ्यास मे समय देत त ओ बालिका टीम क साथ कंधा स कंधा मिला सकत।
2010 क योजना : संघ क ओर स इ वर्ष जूनियर खिलाड़ी पर विशेष ध्यान देल जाएत। एकरा लेल कईटा नव योजना बनाउल जा रहल अछि। राज्य टूर्नामेंट क बाद तीन टा चरण क कैंप लागत। कैंप मे बाहर स अंतरराष्ट्रीय प्रशिक्षक बुलाउल जाएत, जे जूनियर कए नव तकनीक स अवगत करउताह। जिला संघ कए प्रखंड आ स्कूली स्तर पर प्रतियोगिता करबए पड़त। जिला मे विशेष प्रशिक्षण केन्द्र सेहो खोलल जाएत।
बालिका जूनियर टीम की उपलब्धि : 2000-पटना मे कांस्य, 2006-महाराष्ट्र मे रजत पदक, 2007-हरिद्वार मे क्वार्टर फाइनल आ 2009 – भोपाल मे कांस्य पदक।


text:
१२ मई २०२१ – मैथिली जिन्दाबाद!!
साहित्य अकादमी द्वारा मैथिली भाषा पर आधारित वेबिनार – मीडिया आ साहित्य केर आयोजन सम्पन्न भेल
मधुबनी : साहित्य अकादमी, नई दिल्ली द्वारा मीडिया और साहित्य केर अंतर्संबंध विषय पर आइ मंगल दिन १२ मई ऑनलाइन परिसंवाद आयोजित कयल गेल। दुइ सत्र मे आयोजित एहि परिसंवाद केर पहिल सत्रक अध्यक्षता प्रसिद्ध साहित्यकार उदयचंद्र झा ‘विनोद’ कयलनि जखन कि दोसर सत्रक अध्यक्षता प्रसिद्ध कथाकार एवं रंगकर्मी विभा रानी कयलीह। बीज भाषण चर्चित लेखक अजित आज़ाद देने छलाह। कोरोनाकाल मे साहित्य अकादमी निरन्तर एहि तरहक साहित्यिक आयोजन करैत आबि रहल अछि। एहि आशय केर जनतब दैत अकादमीक उपसचिव सुरेश बाबू बजलाज कि पूरे देश मे महामारीक कारण लोक मे पीड़ा आ अवसादग्रस्त होयबाक स्थिति बनल अछि। लोक भय आ त्रास जीबि रहल अछि। एहेन अवस्था मे एहि तरहक आयोजन सँ सकारात्मकताक संचार होइत अछि। ओ मैथिली मीडियाक सराहना करैत कहलखिन जे कम संसाधनक बावजूद मैथिली मीडिया बहुत आगाँ अछि।
विषय प्रवर्तन करैत साहित्य अकादमी में मैथिली भाषाक संयोजक डॉ. अशोक अविचल कहलखिन जे मीडिया और साहित्य एक दोसराक पूरक होइछ। दुनू विधा मे मैथिली काफी लम्बा रास्ता तय कयलक अछि। अजित आज़ाद द्वारा मैथिली मीडिया मे पूँजी निवेश केर जरूरत पर जोर दैत ई कहल गेल जे वेब पत्रकारिता मार्फत जनता केर विश्वास जीतय मे मैथिली मीडिया सफल रहल अछि। एहिमे रोजी-रोटीक अपार सम्भावना अछि। भाषाक विकास मे सेहो ई-पत्रकारिता सहायक अछि। अध्यक्षता करैत वरिष्ठ साहित्यकार एवं सोशल मीडिया मे सेहो सक्रियतापूर्वक अपन लेखनी सँ जनचेतना बढेनिहार चर्चित व्यक्तित्व उदयचंद्र झा ‘विनोद’ कहलखिन जे मैथिली पत्रकारिता १९०५ सँ अद्यावधि जारी रहलाक बादहु वर्तमान समय धरि अबैत-अबैत दैनिक समाचारपत्र आर टेलिविजनक खगता बहुत अखरयवला अछि। एहि संदर्भ मे विभा रानी सेहो कहली कि भाषा और साहित्यक विकास मे मीडियाक भूमिका सर्वोपरि छैक। आलेख पाठ करनिहार तीन युवा पत्रकार विनीत उत्पल, सच्चिदानंद सच्चू और रूपेश त्योंथ द्वारा अपन-अपन आलेख केर माध्यम सँ मैथिली मीडियाक वर्तमान स्थिति-परिस्थिति, आगाँक संभावनापर विचार प्रस्तुत कयल गेल। धन्यवाद ज्ञापन डॉ. अशोक अविचल कयलनि आर आजुक विषय सम्बन्धी प्रस्तुति केर दस्तावेजीकरण करबाक लेल प्रिन्ट रूप मे सेहो प्रकाशित करबाक लेल प्रस्तोता सब सँ आगामी एक मासक भीतर लिखितरूप मे आलेख मंगलनि। साहित्य अकादमीक प्रकाशित पुस्तकक थोक क्रय पर ४५% छूट केर जनतब दैत एहि लेल सेहो सभक समेकित प्रयास दिश ध्यानाकर्षण करौने छलाह। आजुक कार्यक्रमक लाइव प्रसारण साहित्य अकादमीक यूट्यूब चैनल पर कयल गेल छल।


text:
अगिला वित्त वर्ष मे चालू होएत कोसी महासेतु
पटना । सकरी और निर्मली के बीच आमान परिवर्तन लेल मेगा ब्लाक फरवरी मे होएत। रेलवे एकरा लेल तैयारी शुरु क देलक अछि। एहि रेलखंड क आमान परिवर्तन भेलाक बाद कोसी पर बनल महासेतु चालू भ सकत आ करीब 82 साल पुरान रेलखंड पर एक बेर फेर स ट्रेनक आवाजाही शुरु भ जाएत। झंझारपुर क सांसद बिरेंद्र चौधरी कए मानी त एहि रेल खंड पर ट्रेनक परिचालन अगिला सालक अंत तक शुरु भ जाएत आ एकर उदघाटन प्रधानमंत्री खुद अपन हाथ स करतथि। दरअसल रेलवे अपन महत्वाकांक्षी विजन 2020 क तहत दिल्ली से असम वाया दरभंगा एकटा वैकल्पिक रेखमार्ग बनेबा लेल काज क रहल अछि। इ रेलमार्ग दूनू राज्य कए वर्तमान दूरी कए सेहो कम करत। इ पूरा रेलखंड ईस्ट वेस्ट कारीडोर जेकां होएत।
उल्लेखनीय अछि जे तिरहुत सरकार क कार्यकाल मे बनल फारबिसगंज – दरभंगा रेलखंड 1934 क भूकंप मे तबाह भ गेल आ इ दूनू इलाका पिछला 80 साल स रेल मार्ग स जुडि नहि सकल अछि। एहि लाईन परएक बेर फेर स ट्रेन चलबाक उम्मीद तखन जगल जखन तत्कालीन रेलमंत्री नीतीश कुमार कोसी पर महासेतु बनेबाक घोषणा केलथि, मुदा घोषणा क एतबा साल भ गेलाक बावजूद इ सेतु एखन धरि पटरी स जुडि नहि सकल अछि। रेलवे सूत्रक मानी त सकरी आ निर्मली रेलखंड क आमान परिवर्तन पर जे राशि खर्च हेबाक अछि तेकर आवंटन भ गेल अछि। एहि रेल लाइन लेल 400 करोड़ क लागत स पहिने कोसी नदी पर 2 किमी स बेसी लंब महासेतु तैयार अछि। एहि रेल लाइन कए चालू भेला स असम स दिल्ली लेल ट्रेन सकरी, दरभंगा, सीतामढ़ी, नरकटीयागंज होइत गोरखपुर क रास्ता स नयी दिल्ली तक जायत।
दरभंगा नरकटीयागंज खण्ड पर सिकटा-नरकटीयागंज क बीच पिछला स मेगा ब्लाक अछि, जाहि पर अप्रैल स परिचालन शुरु भ जाएत। एहि रेल खंड क खुलला स असम क नयी दिल्ली स दूरी कम भ जाएत आ एखुनका रेल खंड पर भार सेहो क भ जाएत। एहि रेलखंड कए पूरा करबा लेल रेलवे अररिया गलगलिया क बीच 101 किमी नब रेल लाईन सेहो तैयार क रहल अछि। योजना अनुसार नरकटीयागंज-दरभंगा-निर्मली-फारबसीगंज लाईन कए खुलला स अररिया गलगलिया नब रेल लाइन सेहो तैयार क लेल जाएत।


text:
तारा अभिनेत्रीसंगे मजा गायिकाफे
काठमाडाैं, ५ अगहन । तारा सुतारिया बलिउडके सुन्दर, मल्टीट्यालेन्टेड अभिनेत्री हुइट । बिफेक रोज उहाँ अपन २५ औं जन्मदिन मनैले बाटी । उहाँ बलिउड डेब्यु फिल्म ‘स्टुडेन्ट अफ द इयर २’ से करल हुइट । डेब्यु फिल्म उहाँ सुपरहिट डेना सफल हुइली ।
तारा बलिउड अभिनेत्रीके अलवा मजा गायिका ओ डान्सरफे हुइट । उहाँ क्लासिक, मोडन ओ ल्याटिन अमेरिकी डान्स लन्डनके रोयल अकादमी डान्ससे सिखले बाटी ।
तारा सातबर्षके उमेरसे एक व्यवसायिक गायिकाके रुपमे समेत काम करटी आइल बाटी । उहाँ टमान राष्ट्रिय तथा अन्तराष्ट्रिय सांगीतिक कार्यक्रममे पफमेन्स करसेकल बाटी । उहाँ डिज्नी च्यानलमे भिडियो ज्याकीके रुपमे २०१० मे काम सुरु करले रहिट । उहाँ एक जुडुवा बहिनीयाफे रहल बाटी । जेकर नाउँ पिया सुतारिया हो ।
तारा कुछ आघे फिल्म ‘मरजावा’मे डेखल रहिट । उहाँ पछिल्का फिल्म ‘तडप’के तयारी बाटी । फिल्ममे उहाँ सुनिल सेट्टीके छावा अहानसंग विल्गैही ।
एजेन्सी


text:
नेपाल-भारत सम्बन्ध अटूट अछि
नेपाल आ भारत केर मीडिया संग-संग ट्विटर आ फेसबुक समान सामाजिक संजाल मे दुनू मित्रराष्ट्रक सम्बन्ध खराब होयबाक आ तरह-तरह केर कयास-कल्पना करैत संवाद सब संचरण भऽ रहल अछि। लेकिन एहि सभक बीच एकटा अन्तिम सत्य स्थापित अछि जे नेपाल आ भारतक सम्बन्ध केवल कूटनीतिक आ राजनीतिक नहि बल्कि जन-जन केर स्तर पर अदौकाल सँ स्थापित अछि, ताहि सँ कोनो चीन फैक्टर वा अन्य असहमति-असहयोगक कारण एहि दुइ देशक सम्बन्ध कहियो नहि टूटि सकैत अछि।
सामाजिक संजाल पर जाहि तरहक बहस चलि रहल अछि ताहि मे मीडिया द्वारा पसारल गेल भ्रम बेसी आ यथार्थता अत्यल्प देखैत छी। नेपाल-भारत केर सम्बन्ध केँ दशकों-दशक सँ बहुत नजदीक सँ देखबाक-बुझबाक अनुभवक आधार पर यैह कहि सकैत छी जे एहि तरहक कपोलकल्पित संवाद आ बात-विचार सँ दुइ मित्रराष्ट्रक राजनीतिक-कुटनीतिक सम्बन्ध पर असर पड़ियो जायत तऽ जन-जन बीच जे सौहार्द्र आ दियादी सम्बन्ध अछि, ओ कहियो भंग नहि होयत। तेँ, दुनू राष्ट्र मे शासनक सत्ताक बागडोर बदलिते राजनीतिक-कुटनीतिक सम्बन्ध सेहो बदलैत देखाइत रहत। धरि जन-जन बीच केर सम्बन्धक आधार पर नेपाल-भारत मित्रता केँ कियो कहियो खन्डित नहि कय सकैत अछि।
आखिर भेल की?
विगत किछु समय सँ नेपाल-भारत केर सम्बन्ध पर काफी रास चर्चा दुनू देश मे चलि रहल अछि। हमरा हिसाब सँ निम्न विन्दुवार ढंग सँ बात बुझल जा सकैत अछिः
१. नेपाल मे एकटा मुद्दा काफी दिन सँ राजनीतिक दल द्वारा उठैत रहल छैक जे नेपाल-भारत सीमा पर किछु क्षेत्र भारत द्वारा मीचल गेल (अतिक्रमण भेल) अछि। दार्चुला जिलाक कालापानी क्षेत्र, सुस्ता सहित कुल ७१ स्थान पर अतिक्रमण केर मुद्दा पर नेपाल भारत सँ शिकायत दर्ज करबैत काफी वर्ष पहिने सँ संयुक्त नापी टोली द्वारा विवाद केँ खत्म करबाक लेल प्रयास कयल जाइत रहल अछि। बहुत रास विवाद समाप्त सेहो कय लेल गेल, तथापि कालापानी आ सुस्ता संग आर किछु स्थान पर एखन धरि विवाद खत्म नहि भऽ सकल अछि। कालापानी मे भारतीय सेना कैम्प निर्माण कय केँ ‘कब्जा’ मे रखने अछि नेपाली भूमि आर संयुक्त नापी टोली केँ सेना द्वारा नापी करय सँ रोकल गेल। आदि।
२. पिछला दिन २०१५ मे भारत आ चीन जखन लिपुलेख दर्रा होइत व्यापारिक रास्ता खोलबाक समझौता कयलक बीजिंग मे, ताहि समय सेहो नेपाल मे एहि द्विपक्षीय समझौता पर आपत्ति जतबैत एकरा त्रिपक्षीय बनेबाक लेल राजनयिक स्तर पर आ सम्बन्धित भारत व चीन सरकार सँ पत्राचार कयल गेल। नेपाल मे मान्यता रहलैक अछि जे नेपालक पश्चिमी सीमा ‘काली’ नदी (महाकाली सँ सेहो परिचित) केर आकलन लिम्पियाधुरा केर मुहान सँ हेबाक चाही नहि कि कृत्रिम काली नदी सँ जेकरा भारत द्वारा कायम करैत किछु क्षेत्र अपन रणनीतिक स्वार्थ लेल हथिया लेल गेल अछि। यैह विवादक जड़ि थिकैक। नेपाल अपन पक्ष मे सुगौली संधि सँ निर्धारित सीमा काली नदी, पुनः १९६० केर आसपास नेपाल-तिब्बत सीमा सँ भारतीय सेनाक वापसीक सन्दर्भ दैत कालापानी सँ वापस नहि जेबाक आ पत्राचार कयलापर राजा महेन्द्र व प्रधानमंत्री कीर्तिनिधि विष्ट केर कार्यकाल मे चीन संग युद्धक स्थिति मे कालापानी क्षेत्र मे भारतीय सेना रखबाक अनुमति आदिक बात कहल जाइत छैक।
३. पैछला वर्ष (नवम्बर २०१९) भारत द्वारा जम्मू, कश्मीर आ लद्दाख क्षेत्रक नव राजनीतिक परिसीमन देखबैत जारी कयल गेल नक्शा प्रकाशित भेला उपरान्त नेपालक मीडिया मे एकटा समाचार एलैक कि भारत द्वारा जारी नव नक्शा मे कालापानी, लिपुलेख क्षेत्र केँ भारतक हिस्सा बना देल गेल अछि। एहि पर सड़क प्रदर्शन आ विरोध संग भारत विरोधी भावनाक लहरि उठलैक। एहि पर नेपाल सरकार संज्ञान लैत भारतक नव नक्शाक विरोध करैत पुनः पत्राचार करैत कालापानी क्षेत्रक सीमा विवाद लेल शीघ्र वार्ता करबाक अनुरोध कयल गेलैक भारत सँ, लेकिन नेपालक कथनानुसार एखन धरि भारत एहि पत्रक उत्तर आ वार्ताक सहमति नहि देलकैक अछि। उल्टा ८ मई २०२० केँ भारतीय रक्षा मंत्री राजनाथ सिंह द्वारा तकरीबन ६० किलोमीटर केर सड़क-खण्ड जे धार्चुला-लिपुलेख होइत तिब्बतक सीमा केँ जोड़ैत मानसरोवर रूट सँ जोड़ैत छैक तेकर उद्घाटन कयल गेलैक। पुनः ई समाचार प्रकाश मे अबिते नेपाल मे फेर सँ भारत द्वारा एकतर्फी रस्ता बनेबाक विरोध मे प्रदर्शन आ विरोध दर्ज करबैत भारतीय राजदूत केँ नेपालक विदेश मंत्रालय मे बजाकय डिप्लोमैटिक नोट तक हस्तान्तरण करैत विरोध दर्ज करबैत शीघ्र वार्ता सँ समाधान लेल अनुरोध कयल गेलैक। एकर जवाब मे भारतीय पक्ष द्वारा कहल गेलैक जे उक्त सड़क पूर्णरूप सँ भारतीय क्षेत्र मे बनायल गेलैक अछि जे हमेशा सँ भारतहि केर रहलैक आर कैलाश-मानसरोवर जायवला बहुत प्राचीन रूट पर ई निर्माण कार्य कयल गेलैक अछि। नेपाल संग सीमा विवाद सुलझेबाक लेल तकनीकी समिति पहिनहि सँ गठित छैक आर वार्ता लेल कोरोना महामारीक समुचित व्यवस्थापन पछाति समय देल जेतैक सेहो बात भारतीय विदेश मंत्रालय केर तरफ सँ विज्ञप्ति मार्फत जानकारी देल गेलैक। यैह जानकारी नेपाल मे नवनियुक्त राजदूत विनय क्वात्रा द्वारा नेपाल विदेश मंत्री केँ उपलब्ध करायल गेलैक।
४. भारत द्वारा वार्ता प्रति गम्भीर नहि रहबाक स्थिति मे नेपालक राजनीतिक दल सभ केर तरफ सँ सरकार पर दबाव बनबैत नेपालक नक्शा मे सेहो दावीक सम्पूर्ण क्षेत्र केँ समेटबाक दबाव बनायल गेलैक। एहि पर वर्तमान नेपाल कम्युनिष्ट पार्टी सरकारक मुखिया प्रधानमंत्री खड्ग प्रसाद ओली द्वारा नक्शा जारी करयवला विभाग केँ निर्देशन दैत आखिरकार २० मई २०२० केँ नव नक्शा जारी कय देल गेलैक जाहि मे लिम्पियाधुरा, लिपुलेख आ कालापानी केँ नेपालक हिस्सा देखायल गेलैक। तर्क वैह जे सुगौली सन्धि सँ काली नदीक पूरब नेपाल थिकैक, आर काली नदी लिम्पियाधुरा सँ निकलैत छैक, ताहि आधार पर नया नक्शा मे करीब ३७० वर्ग किलोमीटर क्षेत्र केँ नेपाल मे जोड़िकय नक्शा सुधार करैत नेपालक कुल क्षेत्रफल केँ सेहो बढाकय जारी कय देल गेलैक। संग-संग एहि नव नक्शा केँ नेपालक राष्ट्रीय निशान मे समावेश करबाक लेल संविधान संशोधन प्रस्ताव सेहो नेपालक सदन मे दर्ता करा देल गेलैक। एहि पर भारतक तरफ सँ नेपाल द्वारा मनमानीपूर्वक नक्शा मे भारतक भूमि जोड़बाक आरोप लगबैत एहि तरहक क्रियाकलाप केँ स्वीकृति नहि देबाक बयान जारी भेलैक। होइत-होइत, विभिन्न तरहक राजनीतिक बयानबाजी आ पैंतराबाजी करैत आखिरकार आइ १३ जून २०२० केँ नेपालक संविधान केर दोसर संशोधन २०७७ नामक विधेयक मार्फत नया नक्शा केँ राष्ट्रीय निशानी (इम्ब्लेम) मे जोड़बाक स्वीकृति सदन मे उपस्थित कुल २५८ सदस्य मे सर्वसम्मति सँ पास कय देल गेलैक। एक सांसद सरिता गिरि द्वारा दर्ता एक संशोधन केँ सभापति अग्नि सापकोटा द्वारा अस्वीकार कय देलाक बाद ओ विरोध जतबैत सदन सँ बाहर चलि गेलीह, हुनका हिसाब सँ नेपाल द्वारा जारी नव-नक्शा मे बढायल गेल क्षेत्र केर कोनो साक्ष्य नहि रहबाक कारण पूर्वहि सँ रहल नक्शा केँ यथावत रखबाक संशोधन प्रस्ताव राखल गेल छलैक।
५. नेपाल केर संविधान संशोधन पर भारतक प्रतिक्रिया मे भारतीय विदेश मंत्रालयक प्रवक्ता अनुराग श्रीवास्तव द्वारा कहल गेलैक अछि जे – “We have noted that the House of Representatives of Nepal has passed a constitution amendment bill for changing the map of Nepal to include parts of Indian territory. We have already made our position clear on this matter. This artificial enlargement of claims is not based on historical fact or evidence and is not tenable. It is also violative of our current understanding to hold talks on outstanding boundary issues.” – नेपालक प्रतिनिधिसभा द्वारा संविधान संशोधन बिल पास कयल गेल अछि जाहि मे भारतीय भूभाग केँ नेपाल मे समेटल गेल नक्शा सँ पूर्वक नक्शा केँ बदलल गेल अछि। एहि सन्दर्भ मे पहिनहि स्थिति स्पष्ट कय देल गेल अछि। एहि तरहक बनावटी बढोत्तरीक मांग जे कोनो ऐतिहासिक तथ्य अथवा प्रमाण पर आधारित नहि अछि से मान्य नहि होयत। एहि सँ हमरा लोकनिक सहमति जे शेष रहल सीमा मुद्दा पर वार्ता जारी राखब एकरो भंग कयल गेल अछि। – भारतीय सेना प्रमुख एक बयान मे कहला जे भारत आ नेपाल केर जनताक बीच बहुत गहींर सम्बन्ध छैक, तेकरा आरो बेसी मजगूती देबाक लेल भारत निरन्तर कार्य करैत रहत।
निष्कर्षतः राजनीति अपन करवट फेरैत रहत। दुइ देशक राजनयिक लोकनि अपना ढंग सँ समाधानक रस्ता सब खोजैत रहता। लेकिन जाहि तरहक भूगोल आ अर्थव्यवस्था नेपालक अछि ताहि मे भारत-नेपाल केर मित्रता कदापि खन्डित होयब सोचनाय सेहो संभव नहि अछि। यैह कारण छैक जे दुनू राष्ट्रक आपसी सम्बन्ध सब दिन बनल रहबाक चाही।
हरिः हरः!!


text:
स्वाध्याय
– प्रवीण नारायण चौधरी
रामचरितमानस मोती
अपन स्वाध्याय केर क्रम मे तुलसीकृत रामचरितमानस रूपी सागर सँ हमरा जे सब मोती रूप मे प्राप्त भेल से विभिन्न शीर्षक मे बांटिकय अपने सभक बीच राखि रहल छी। आशा करैत छी जे मैथिली मे ई निचोड़ अहाँ सब केँ सेहो पसीन पड़त आ ई विश्वास अछि जे एकर पैघ लाभ मानव संसार केँ जरूर भेटत। हम स्वयं एहि बातक उदाहरण छी, अपन जीवनक संघर्ष मे रामचरितमानस केर स्वाध्याय आ एहि सँ प्राप्त गूढ़ ज्ञान हमरा अपन भविष्य निर्माणक संग जीवन संचालन मे बड पैघ मदति कएने अछि, कय रहल अछि।
१. गुरुक महत्व
जहिना मंगलाचरण रूपी प्रारम्भिक भाग मे श्रीतुलसीदासजी सरस्वती आ गणेशजीक वन्दना करैत भगवान् नारायण आ शंकर केँ, भगवती सीता आ पार्वती केँ स्मरण करैत सिद्ध कयलनि अछि जे कोनो महत्वपूर्ण कार्य केँ आरम्भ करबाक समय मे परमाधिपति परमेश्वर केँ आत्मसात करैत शुरू करू त सिद्धि भेटत, तहिना आब गुरुक महत्ता केँ नीक सँ बुझैत ओ हमरा सब केँ गुरु प्रति कोन भाव मे समर्पित रहब से बतेलनि अछि। देखू विलक्षणता एहि सुन्दर मोती केरः
१. गुरु बिना ज्ञान नहि – एहि सूत्र केँ प्रत्येक मनुष्य केँ बुझबाक चाही।
२. गुरु महाराजक चरणकमलक रज अर्थात् चरणधुलि केर वन्दना करैत तुलसीदास रामचरितमानस जेहेन महान कार्य केँ आरम्भ कयलनि अछि। ओ लिखलनि अछि – हम गुरुक चरणकमलक रजकण केर वन्दना करैत छी, जे सुरुचि (सुंदर स्वाद), सुगंध तथा अनुराग रूपी रस सँ पूर्ण अछि। ओ अमर मूल (संजीवनी जड़ी) केर सुंदर चूर्ण थिक, जे सम्पूर्ण भव रोग (सांसारिक बीमारी) सभक परिवार केँ नाश करयवला अछि। ओ रज सुकृति (पुण्यवान् पुरुष) रूपी शिवजी केर शरीर पर सुशोभित निर्मल विभूति थिक और सुंदर कल्याण तथा आनन्द केर जननी थिक, भक्त केर मन रूपी सुंदर दर्पण केर मैल केँ दूर करयवला और तिलक कयला सँ गुणक समूह केँ वश मे करयवला होइछ।
३. श्री गुरु महाराज केर चरण-नख केर ज्योति मणि केर प्रकाशक समान होइछ, जेकर स्मरण करिते हृदय मे दिव्य दृष्टि उत्पन्न भ’ जाइत अछि। ओ प्रकाश अज्ञान रूपी अन्धकार केँ नाश करयवला होइत अछि, ओ जेकर हृदय मे आबि जाइता अछि, ओकर बड पैघ भाग्य छैक। ओ हृदय मे अबिते हृदयक निर्मल नेत्र खुलि जाइत छैक और संसाररूपी रात्रिक दोष-दुःख मेटा जाइत छैक एवं श्री रामचरित्र रूपी मणि और माणिक्य, गुप्त और प्रकट जतय जे कोनो खान मे छैक, सबटा देखाय लगैत छैक। जेना सिद्धांजन केँ आँखि मे लगाकय साधक, सिद्ध और सुजान पर्वत, वन और पृथ्वीक अंदर खेलहि खेल मे बहुतो तरहक खान सब देखैत अछि, ठीक तहिना गुरुक चरण-नखकेर ज्योति केँ हृदय मे अनला सँ अदृश्य वस्तु स्वतः आ सहजहि दृष्टिगोचर होमय लगैत अछि।
४. “श्री गुरु महाराज केर चरणक रजकण कोमल और सुंदर नयनामृत अंजन थिक, जे नेत्रक दोख सब केँ नाश करयवला होइछ। ओहि अंजन सँ विवेक रूपी आँखि केँ निर्मल कय केँ हम संसाररूपी बंधन सँ छोड़ेनिहार श्री रामचरित्र केर वर्णन करैत छी।” तुलसीदासजीक ई भाव स्वतःस्फूर्त गुरुक महत्ता केँ स्थापित कय रहल अछि।
ई बुझय योग्य विषय थिक जे हमहुँ सब बिना गुरुक कृपा सँ जीवनरूपी भवसागर केँ सहजता सँ नहि पार पायब। गुरुजन प्रति हमेशा श्रद्धा आ आस्था राखू।


text:
व्यक्तित्व परिचय एवं साक्षात्कार
– प्रवीण नारायण चौधरी
आदित्य भूषण मिश्र – मैथिली एवं हिन्दी कवि
१. जन्म – 18/07/1989 , दरभंगा
२. शिक्षा-दीक्षा – कक्षा बारहवीं तक दरभंगा, CBSE board
B.A. LL.B (H), AMITY LAW SCHOOL, DELHI
३. माता-पिता-परिजन – पितामह – श्री चन्द्रनाथ मिश्र ”अमर” , वयोवृद्ध साहित्यकार, मैथिली
माता – श्रीमती अपर्णा मिश्र, गृहिणी, पिता – श्री शम्भुनाथ मिश्र, SBI मे कार्यरत
भाय- श्री विभूति भूषण मिश्र, C.S. क रहल छथि
४. साहित्य मे रुचि कहिया सँ आ कोना-कोना… – साहित्य मे रूचि कहिया भेल से हमरा लेल कने कठिन प्रश्न अछि कियैक तँ जन्महि सँ घर मे साहित्यिक परिवेश छल. दादाजी (श्री अमरजी) सँ भेट आ साहित्यिक चर्चाक लेल कतोक साहित्यकार डेरा पर अबैत रहैत छथि. एतेक रास साहित्यकारक सानिद्ध्य भेटल जे अपनहि अनायासे ई सब होइत चलि गेल.
५. प्रथम बेर कविता पढबाक अवसर कतय भेटल – ऋचालोक केर मीटिंग में १९ नवम्बर २००१ ई. क पहिल पाठ कयने रही.
६. एखन धरि कतेक रास रचना सब केलहुँ – सत्ते कही तऽ बहुत रास रचना नहि अछि. किछु ४०-५० गोट रचना भेल जाहि मे नेनपन मे लिखल १०-२० टा आब अपनहि ओतेक ठीक नहि लगैत अछि.
७. कोनो प्रकाशित रचना? – “विद्यापति टाइम्स”, “विद्यापति स्मारक” इत्यादि पत्र-पत्रिका मे रचना प्रकाशित अछि. मुदा ई हमर दुर्भाग्य कही जे प्रकाशन पर एखन धरि ओतेक ध्यान नहि गेलय.
८. मैथिली भाषाक भविष्य केहेन बुझाइछ? – एहि प्रश्न केँ दू दृष्टिये देखबाक आवश्यकता बुझा रहल अछि. मैथिल समाज मे अपन भाषाक लेल काज करबाक लेल कर्मठ व्यक्तित्वक अभाव नहि अछि. आ ओ सब काज कइयो रहलाह अछि. तहिना जतबा भाषा समृद्ध अछि ततबा भाषाक रक्षक सेहो समृद्ध छथि. जखन स्वतंत्रता प्राप्ति सँ पहिने वा बादक एतबा हिलकोर सहलाक पश्चातो ई भाषा ठाढ़ अछि तऽ निश्चित रुपें एही भाषा मे ओ शक्ति अछि आ मैथिली पर माँ सरस्वतीक कृपा छन्हि.
मुदा एखुनका परिप्रेक्ष्य में देखल जाय त हमरा बुझने जखन ई अन्यान्यो भाषक लेल संकट काल अछि त किछु विशेष ऊर्जा लगयबाक आवश्यकता छैक . साहित्य मात्र में जीबैत भाषा बेसी दिन नहि जीबि सकैत अछि. अपना-अपना घर मे लोक आन भाषा बाजि रहल छथि, मने लोकक कंठ सँ भाषा निकलल जा रहल अछि, यद्यपि एखनहु बहुत मैथिली भाषी छथि मुदा क्रमशः एहि मे पतन भऽ रहल अछि. दोसर, जे भाषा जा धरि अर्थ सँ नहि जुड़त, विशेषतः आजुक जुग मे, ताधरि, सम्मलेन मात्रक भाषा रहि जायत.
एकटा गप्प और! हमरा जनिते जे कोनो भाषा सदैव परिवर्तनशील रहल अछि, तेँ साहित्यकारक भूमिका सूप सन हेबाक चाहियनि. ओ ई प्रयास राखथि जे लिखित रूप मे भाषा आ व्याकरणक विशुद्ध रूप प्रयोग मे आनथि जाहि सऽ आँकड फटका कऽ एक कात भऽ जाय मुदा संगहि भाषाक प्रति ततेक कट्टर नहि भऽ जाय जे नब लोक नहि सम्मिलित होबय चाहय. मैथिलीये टा लिखू, खासे शब्द बाजू नहि त मैथिल नहि भेलहुँ से गप्प नहि होबाक चाही. एहि सब विन्दु पर विचार आवश्यक आ विचारे टा नहि कार्यान्वयन सेहो आवश्यक। तखन हमरा जनिते एहि भाषा केँ कियो नहि रोकि सकैत अछि.
९. मिथिलाक विशिष्टता केँ अपन रचना सब मे कोना समेटैत छी? कोनो एहेन रचना मोन पारू!
– हम बेसी रचना एहू कारणे नहि कऽ पबैत छी, जे हमरा जनिते जँ रचना मैथिलीक अछि तऽ ओहि मे अपन माटि-पानि केर सुगंध हो. ई नहि बुझा पड़य जे आन भाषा मे सोचल गेल हो. एकर ई अर्थ कथमपि नहि जे कविता मे देश-दुनिया केर आन विषय नहि हो मुदा प्रस्तुति मे मैथिलीक सुगंध अवश्य हो.
१०. अपन कैरियर कोन तरहें बना रहल छी?
– B.A. LL.B. केर पश्चात ओही क्षेत्र मे कोनो नौकरी आ संगहि लेखन मे जँ कतहु काज भेट जाय तऽ ओकरा प्राथमिकता देब.
११. युवा मैथिल लेल कि संदेश देबय चाहब?
– हम बयस आ साहित्य दुनू मे अपनहि युवा छी, सन्देश देबय जोगरक उपलब्धि एखन नहि प्राप्त कयलहूँ अछि, तथापि एतबा कहय चाहब जे मैथिल छी त मैथिली केँ हेय दृष्टि सँ नहि देखू. ई आवश्यक नहि जे बड़का कोनो आयोजन वा पोथी छपयला उत्तर मैथिल प्रेम प्रदर्शित होइत छैक. मुदा ई आवश्यक जे मैथिली बिसरी नहि. जे मित्र, अनुज, अग्रज मैथिल भेलाक पश्चातो मैथिली नहि बजैत छथि हुनका टोकि देल करी, जनिका नहि अबैत छन्हि, संभव हो त तनिका सिखबाक लेल प्रेरित करी. ई हमरा जनिते बहुत पैघ कार्य होयत.
आदित्य भूषण मिश्र आ संपादक बीच किछु खास वार्ता:
प्रवीण भाइजी, अहाँ द्वारा टैग कैल गेल ओ कलेक्टर सँ बात केलहा आदमी साधारण लोक सँ कि बात करत, तहिना हिन्दी भाषा वा अन्य उच्च सम्मानित मंच पयनिहार मैथिली संग कोना सहकार्य करत, एहि ऊपर हमरो ध्यानाकर्षण भेला सँ किछु सपष्टीकरण देब आवश्यक बुझना गेल. ओना हमरा प्रति जे अपनेक अनुराग अछि ताहि मे हमरा ई नहि बुझाइत अछि जे हमरो लेल ओ सब बात कहने होयब तथापि…
ओना तऽ हम क्षमाप्रार्थी छी जे विलम्ब भऽ गेल उत्तर देबा मे मुदा ताहि पाछू कारण छल. अपनेक मेसेज २२ जून केर छल, जकरा हम २३ जून केँ देखल. तकर बाद देखने होयब जे हम फेसबुक पर सेहो बहुत कम आबि सकलहुँ. फ़ोन पर कखनो कताल देखि लैत छलहूँ ततबे.
२७ जून केँ इंदौर मे एकटा एकटा मुशायरा छल. ओहिठाम सँ घुरलाक पश्चात से मोन खराब भेल जे ओछौन धरा देलक. मौसी लग चलि गेल रही. आई अपना डेरा घुरि कय अयलहु तऽ सब सँ पहिने अहींकेँ पठा रहल छी.
मुदा भाइजी माफ़ करब ओ पोस्ट ज हमरो लेल छल त हमरा अत्यंत दुख भेल आ पोस्ट त पोस्ट, ओहि पर जे किछु कठ्पिंगल सनक कमेन्ट किछु लोकक छलनि से नीक नहि लागल. अनकर हम नहि जानी की करैत छथि मुदा हम हिंदी वा उर्दू में सेहो लिखैत छी कियैक तऽ भाषा मात्र सँ प्रेम अछि, अन्यान्यो भाषा सीख सकी आ ताहि मे रचना कऽ सकी तऽ कोन अधलाह गप्प. अधलाह तखन कीने जँ अपना भाषा प्रति अनुराग नहि वा कम हो. से तऽ देखने होयब जे लेट भऽ गेलाक पश्चातो आ दौड़ल-भागल पहुंचल रही. दिल्ली भरि जऽ संभव हो त पहुँचिते टा छी. बाहर कने दिक्कत भऽ जाइत अछि. आ तेहन परिवार सँ छी जे मैथिलीक प्रति अनुराग शोणित मे अछि. तेँ बेसी खराब लागि गेल. आशा करैत छे जे हमर मनोदशा बुझैत अन्यथा नहि लेब.
हमर स्नेह आदित्यजी लेल:
अनुज आ अत्यन्त प्रेरणास्पद स्रष्टा आदित्य केँ ओहि लोकोक्तिवला व्यंग्य समाद मे टैग करबाक मतलबे यैह छल जे हिनकर समर्पण आ आइ धरि कैल गेल समस्त आयोजन मे सहभागिताक आमन्त्रण प्रति तत्परता सँ भाग लेबाक त्याग देखि हृदय मे विराजित मैथिलीक ‘स्टार कवि’ केर रूप मे हिनका सँ ओहेन अपेक्षा नहि रहबाक आ ताहि हेतु अपन दायित्व शीघ्र पूरा करबाक जेन्टलमैन रिमाइन्डर जेकाँ प्रयोग कैल गेल छल। आदित्य हमर मन, मस्तिष्क आ हृदय तिनू पर ‘स्टार कवि’ केर छाप बना चुकल छथि, आ एहेन कोनो अवसर नहि जतय हिनकर सहभागिता लेल हृदय सँ हिनका आमंत्रित नहि करैत होइ। हँ, तखन तऽ मैथिली मे जे प्रयास भऽ रहलैक अछि ओकरा लेल आवश्यक आर्थिक व्यवहार करबा मे एखन धरि हम सब अपन कवि, साहित्यकार, कलाकार, अभियानी, आदि योगदान देनिहारक ऋणी टा छी। एहि ऋण सँ ऊऋण होयबाक लेल ‘मैथिली जिन्दाबाद’ प्रयासरत अछि।


text:
सुनील कुमार झा
पटना । 12म पं. विदुर मल्लिक संगीत समारोहक आयोजन एहि साल एक बेर फेर स देहरादून मे 29 आ 30 मार्च कए भ रहल अछि। विश्व अखंडता केंद्र (डब्ल्यूआइसी) देहरादून आ प. विदुर मल्लिक ध्रुपद एकेडमी, इलाहाबाद क संयुक्त त्वावधान मे आयोजित भ रहल एहि कार्यक्रम मे प. विश्व मोहन भट समेत कईटा विश्व प्रसिद्ध कलाकार अपन प्रस्तुति देताह। दरभंगा घरानाक पं. रामकुमार मल्लिक आ प. प्रेमकुमार मल्लिक के अलावा युवा हस्ताक्षर प. प्रशांत आ निशांत मल्लिक क प्रस्तुति सेहो होएत।
कार्यक्रमक संबंध मे जानकारी दैत प. विदुर मल्लिक ध्रुपद एकेडमी, इलाहाबाद क सचिव आ दरभंगा घरानाक युवा पीढीक सबसे साधल गायक प्रशांत मल्लिक कहला जे एहि आयोजनक पाछु उद्देश्य देशक विभिन्न इलाका मे ध्रुपद क प्रसार करब अछि। करीब 500 साल पुरान दरभंगा घराना क ध्रुपद शैली कए जन जन तक पहुंचेबा लेल पिछला 12 वर्ष स इ आयोजन भ रहल अछि। ओ कहला जे पहिल आयोजन पटना दूरदर्शनक सहयोग स दरभंगाक दरबार हॉल मे भेल छल। ओकर बाद दिल्ली आ अन्य शहर मे भ रहल अछि।
दरभंगा घरानाक अनमोल रत्न पंडित विदुर मल्लिक क पौत्र पं प्रशांत मल्लिक कहला जे देहरादून मे इ पांचम आयोजन छी। एहि साल ग्रेमी अवार्ड विजेता आ पद्मभूषण स सम्मनित प. विश्वमोहन भट (मोहनवीणा), प. राज खुशीराम(पखावज), प. शैल भट (स्वतिक वीणा), पंडित साधिका (विचित्र वीणा), प. विनोद मिश्रा (सारंगी), आशुतोष उपाध्याय (पखाबज), मृणाल उपाध्याय (पखावज) आ हिमांशु महंत (तबला) क प्रस्तुति होएत। एकर संगहि दरभंगा घरानाक प. रामकुमार मल्लिक, प. प्रेमकुमार मल्लिक, प. प्रशांत आ निशांत मल्लिक क सेहो प्रस्तुति होयत। दू दिनक एहि कार्यक्रम मे दरभंगा घरानाक पुरान बंदिश क संगहि पं विश्व मोहन भट आ शैल भट क जुगलबंदी सेहो देखबा-सुनबा लेल भेटत।


text:
भारत सरकार
भारत सरकार, जे आधिकारिक रूप सँ सङ्घीय सरकार आ सामान्यतया केन्द्रीय सरकार कऽ नाम सँ जानल जाएत अछि, २९ राज्यसभ तथा सात केन्द्रशासित प्रदेशसभक सङ्घीय एकाई जे संयुक्त रुप सँ भारतीय गणराज्य कहलावैत अछि ओकर नियन्त्रक प्राधिकारी छी। भारतीय संविधानद्वारा स्थापित भारत सरकार नयाँ दिल्ली, दिल्ली सँ काज करैत अछि।
भारतक नागरिकसभ सँ सम्बन्धित बुनियादी दीवानी आ फौजदारी कानून जेना नागरिक प्रक्रिया संहिता, भारतीय दण्ड संहिता, अपराध प्रक्रिया संहिता, आदि मुख्यतः संसदद्वारा बनाएल जाएत अछि। सङ्घ आ हरेक राज्य सरकार तीन अङ्गसभ कार्यपालिका, विधायिका आ न्यायपालिकाक अन्तर्गत काम करैत अछि। सङ्घीय आ राज्य सरकारसभ पर लागू कानूनी प्रणाली मुख्यतः अङ्ग्रेजी साझा आ वैधानिक कानून पर आधारित अछि। भारत किछ अपवादसभक साथ अन्तर्राष्ट्रिय न्यायालयक न्याय अधिकारिताक स्वीकार करएत अछि। स्थानीय स्तर पर पञ्चायती राज प्रणालीद्वारा शासनक विकेन्द्रीकरण कएल गेल अछि।
भारतक संविधान भारतक एक सार्वभौमिक, समाजवादी गणराज्यक उपाधि देत अछि। भारत एक लोकतान्त्रिक गणराज्य अछि, जेकर द्विसदनात्मक संसद वेस्टमिन्स्टर शैलीक संसदीय प्रणालीद्वारा सञ्चालित अछि। एहि शासनमे तीन मुख्य अङ्ग अछि: न्यायपालिका, कार्यपालिका आ व्यवस्थापिका


text:
राजविराज, सप्तरी। अप्रैल ६, २०१६. मैथिली जिन्दाबाद!!
सप्तरीक राजविराज सँ विद्यानन्द विक्की केर रिपोर्ट
सत्र दिनके बच्चा समेत केँ बेवास्ता क’ पति आ सासु–ससूर सब गोटा मिलिक’ पुतौहक हत्या केलक, पीडिताक नैहर पक्ष द्वारा आरोप लगाओल गेल अछि ।
राजविराज मे मंगल दिन मधेशी पत्रकार संघ तथा दजेह मुक्त मिथिला द्वारा बजाओल गेल संयुक्त पत्रकार सम्मेलन मे पीडिताक नैहर परिवार द्वारा ई आरोप सोझाँ आयल अछि ।
अपन २० वर्षक बेटी सरस्वती देवी केँ राजविराज–७ निवासी पति करण मेहतर, सासु रानी देवी आ ससुर शिवनारायण मेहतर पर बेटी केँ मट्टितेल छिटिक’ आगि लगाक’ हत्या केलक से बात मृतकक माय भारतक दरभंगा जिल्लाक नउवागढी बेल टोलक मंजु देवी पत्रकार सम्मेलन मे कहलनि ।
‘अपना सँगे २० हजार रुपियाँ मांगि रहल तथा रकम नहि देलापर बेटी केँ हत्या केलक पिता अरुण मेहतर बतौलनि । अपनासँगे रकम नहि रहलासँ नहि द’ चुकल तथा विवाहके १ वरिष नहि बितैत बेटीक हत्या भेल बतौलनि ।
बेटीके हत्या भेल सम्वन्धमे प्रहरीमे समेत उजुरी देव गेलापर उजुरी नहि लेलक तथा घटना बारे अनुसन्धान भ’रहल प्रहरी बतौलनि हुनक कथन छल । न्यायके गुहार करैत पिता अरुण बेटीके मात्र सत्र दिनके बच्चा रहल वतावैत दोषीउपर कडासँ कडा कारवाही होव परबाक माग समेत पत्रकार सम्मेलनमे केलनि ।
गत शनिदिन मध्येराति राजविराज नपा–७ स्थित शान्तिनगरमे सरस्वतिके मट्टितेल छिटिक’ आगि लागि गम्भिर भेल अवस्थामे उपचारके स्थानिय गजेन्द्र नारायण सिंह अञ्चल अस्पतालमे उपचार बाद थप उपचारके लेल विपी कोइराला स्वास्थ्य विज्ञान प्रनिष्ठान धरान ल’गेल छल ।
उपचारके क्रममे हुनक रविदिन भोर १० बजे मृत्यु भेल मृतकके भिनाजु राजविराज–७ निवासी रविन मेहतर बतौलनि ।


text:
पटना। विधान परिषद क सभापति ताराकांत झा सूचना एवं प्रसारण मंत्री अंबिका सोनी कए पत्र लिखकए मैथिली कए दूरदर्शन आ आकाशवाणी पर कम स कम तीन घंटा क समय देबाक अनुरोध केलथि अछि। ओ कहला जे मैथिली कए अष्ठम अनुसूची मे छह वर्ष पूर्व शामिल कैल गेल, मुदा एखन धरि एकरा उचित समय नहि भेटल अछि।
झा मंत्री कए लिखल पत्र मे कहला अछि,’एहि सिलसिला मे पिछला माह अपने स भेंट करबाक कोशिश केने रही, मुदा अपनेक विदेश यात्रा पर जेबाक कारण स इ संभव नहि भ सकल छल। ओ कहला जे एखन अन्य क्षेत्रीय भाषा जेका मैथिली कए दूरदर्शन आ एआईआर पर समय नहि भेट रहल अछि । आकाशवाणी दरभंगा द्वारा पांच मिनट क बुलेटेन पेश कैल जाइत अछि जेकरा पटना मे तैयार कराउल जाइत अछि। इ गंभीर गप अछि जे अहांक मंत्रालय मैथिली क लेल एखन धरि कोनो पहल नहि केलकअछि। मैथिली मे समाचार, सांस्कृतिक कार्यक्रम आदि के लेल कम स कम तीन घंटा क समय आवंटित हेबाक चाही।


text:
उल्लेखनीय अछि कि तीन तलाक बिल लोकसभा मे सात घंटाक बहस केँ बाद पास भ' चुकल अछि। सरकार लग लोकसभा मे पूर्ण बहुमत अछि ऐहिक लेल लोकसभा मे बिल पास भ' गेल अछि मुदा, राज्यसभा मे ऐहिकेँ पास करेबाक लेल सरकार क' मशक्कत करे पैड़ रहल अछि।
तीन तलाक बिल ल'क' सभसँ बेसी रोड़ा कांग्रेस पार्टी अटका रहल अछि। कांग्रेस परेशान अछि कि पार्टीक पारम्परिक वोट बैंक पार्टीक हाथ सँ नहि निकैल जाए। ऐहिक लेल कांग्रेस तीन तलाक बिल क' टारबाक प्रयास मे अछि। राज्यसभा मे सरकार क' मत नहि अछि ऐहिक लेल मानल जे रहल अछि कि तीन तलाक बिल सलेक्ट कमेटी लग विचारक लेल भेजल जे सकैत अछि।


text:
भगत जी फेर देखि लेलनि। पछिलो यात्रा मे देखि लेने छलाह आ बड़ आग्रहक संग बुकिंग काउण्टर, जत' ओ बैसैत छलाह, ल' गेलाह। ओहू दिन देखि लेलनि। हम प्लेटफॉर्म पर डाँड़ मोड़नहि रही कि टोकि देलनि, "अहाँक टेन बीस मिनट लेट अछि। चलू भीतरे।"
हम सोचलहु़ँ, भने
कहैत छथि। एहि एक बजे राति
मे प्लेटफॉर्म पर बैसि बोरे
होयब। भने भगते जी लग जाइत
छी। आ हम हुनक
संग ध' लेलहुँ। ओना
मोन नहियो होइतए तैयो जाइए पड़ैत।
भगत जी अपना सँ
कने हटि क' कुर्सी देलनि।
एकसरिए छलाह, से देखितहुँ हम
पुछलियनि, "एकेटा खिड़की खुजल छै ? आर गोटे ?"
"हँ, राति क' एकेटा खुजैत
छै। बेसी भीड़ नहि होइत छै। सम्हरि जाइत छै।"
हम पुछलियनि, "एसगरे बोर
भ' जाइत होयब?"
"नहि, से नहि होइत
छी" भगत जी बजलाह, "टिकट
लेब' बला सभ अबिते रहैत
अछि। देखै नहि छियै, कत्ते लोक छै मोसाफिरखाना आ
प्लेटफॉर्म पर। हब-गब होइते
रहै छै। पटोटनि देने अछि यात्री सभ। बोर किएक होयब? इनक्वायरी मे सेहो लोक
सभ रहिते छै।"
हमरा मोन पड़ल। अपन पछिलो यात्रा सभ मे देखैत
रहै छी आ आइयो
देखलहुँ। देखलहुँ जे यात्रीक अलाबे
सेहो किछु गोटे सेहो सुतल रहैत अछि। हम किछु केँ
चिन्हैत छी।
पछिलो खेप जखन भगत जी लग बैसल
रही, त’ ओ बाल-बच्चा सभक मादे पुछने रहथि। हम अन्दाज कयलहुँ
जे एहू बेर पुछताह आ फेर अपन
बच्चा सभक मादे कहताह। मुदा एहि बेर हमर बच्चा सभक मादे नहि पुछलनि। अपन एकमात्र पुत्रक मादे कह' लगलाह, "हमर लड़का एम. ए. क'
गेल केमिस्ट्री सँ।"
"नीक बात। सूनि क' नीक लागल।"
हम कहलियनि।
"नीक बात की यौ? कतहु
ठ'र लगै तखन
ने।"
"से लागल रहत,
त’ लगिए जेतै।"
"रिजल्ट ओतेक बढ़िया नहि भेलै।"
तखनहि एकटा यात्री टिकस लेब' आबि गेलै। ओकरा टिकस देलनि। आ कह' लगलाह,
"दिल्ली मे कोनो कम्पनीमे
एकटा काज भेटलैए- बाइस हजार टाका पर। कहैए चलि जायब।"
"ठीके त’ छै, कहियौ
चलि जाय।"
"अहूँ हद करै छी
सर। ओहि पाइ सँ दिल्ली मे
की हेतै? एखनि जेना एत' रहैए, ओहुना रहल नहि हेतै। आ नहि जुड़तै,
त’ डर होइए जे..."
"की?"
"कोनो खराप काज दिस ने लागि जाय।"
भगत जी बजलाह।
"जरूरी छै से।" हम
कहलियनि, "एहिठाम पिताक भरोसे अछि, ओत' अपना पर रहत।
जतबे कमायत, ततबे खायत। तहिना रहत। अभाव बुझयतै, त’ प्रयास करत
जे किछु आर सिखी, प्रगति
करी। जाय दियौ, बाहर गेने धिया-पुताक आँखि-पाँखि खुजै छै। पुत्रमोह त्यागू।"
हमर बात भगत जी केँ नीक
नहि लगलनि। ओ उतारा देलनि,,
"नहि सर। हमर बेटा अछि ने। ओ कतेक की
क' पाओत, से बूझै छी
हम। हम त’ कहलियैए
जे एतहि कोनो कोचिंग सेन्टर मे छओ मास
नोकरी क' ले। तकर
बाद कोचिंगक छक्का-पंजा बूझि जयबें। तखन ठाढ़
क' लिहें अप्पन कोचिंग सेन्टर। घरक काज, पाइ सेहो अफरात।"
हमरा मोन पड़ल विभिन्न शहरक कोचिंग हब। बड़का-बड़का बैनर-पोस्टर। विभिन्न प्रकारक वाहन परक प्रचार। संचालक आ विषय-विशेषक
'सर' सभक आदमकद कट-आउट। छौंड़ा-छौंड़ी सभक मेला। यैह सभ त’ ने
आकर्षित करैत छनि भगत जी केँ! हम
कहैत छियनि, "कोचिंगो मे कम मेहनति
आ संघर्ष नहि छैक।"
"से त’ छैक।
मुदा, किछ ट्रिक सेहो छै।"
"माने?"
"छओ मास कोनो
कोचिंग मे काज करत,
सभ किछु बूझि जायत। सभ सँ पैघ
ट्रिक छै जे अखबार
आ स्थानीय टी वी बला
सँ दोस्ती।" तुरन्ते सुधारलनि, "दोस्तिए नहि। ओकरा सभक संग उठब-बैसब। मुट्ठी ढ़ील करब।"
तखनहि टिकस खिड़की पर दूटा महिला
अयलीह। पाइ बढ़बैत बजलीह, "पानीपत के दूगो टिकट
दहो साहेब।"
ओ साधारण डिब्बाक
दू टा टिकस ओकरा
दुनू केँ देलनि आ हमरा दिस
घुरैत बजलाह, "बेटीक पढ़ाइ चारि मासक बाद पूरा भ' जयतै। ओकर
केम्पस भ' गेल छै।
कौलेज सँ बहरयतै आ
ज्वाइन क' लेतै। ओकर
पढ़ाइक श्रेय अहींक।"
"से की?"
"अहाँ जँ लोन नहि
देने रहितियै, त’ कोना पढ़ा
सकितियै इंजिनियरिंग आ मैनेजमेंट ।
जें बैंक सँ लोन भेटल,
तें ओ पढ़ि सकल।"
भगत जी बजलाह।
"फेर जेना किछु मोन पड़लनि हुनका, " अएं सर। हमर पर्सनल लोन आब साल भरि
मे समाप्त भ' जेतै। पहिने
सधा देबै, त’ व्याज मे
किछु छूट भेटतै?"
"अहं।"
"कोनो बात ने।" भगत जी बजलाह, "ओही
लोन दुआरे ई रतुका ड्यूटी
करै छी। हप्ता मे दू दिन
पड़ैए। प्रति राति चारि हजार क' बनैए। एक
रातिक लोनक अतिरिक्त किस्त आ एक रातिक
रेकरिंग डिपोजिट। नोकरीक बाद छौंड़ीक बियाहोक बारे मे सोच' पड़त
ने। ताबत छौड़ो जमि जाइत त’ एक्के खर्चे
दुनू केँ निमाहि लितहुँ।"
हम बेर-बेर
मोबाइल मे अपन टेनक
स्थिति देखैत रही। टेन अबेरे भेल जाइत छल। बीच-बीच मे यात्री आबय
आ टिकस ल' क' चलि
जाय।
टिकस खिड़की पर पहिलुक दुनू
महिला आयलि आ उपराग देब'
लागलि, "हौ साहेब। बेसी
पैसा ल' लेलहो। सठि
बरसो के आ हमरो
बराबरे पाइ ल' लेलहो। सठिबरसा
के कम होतै ने!"
भगत जी उतारा देलनि,
"से बोललहो ने किए। हम्मे
समुद्री पढ़ने छिकियै जे जनबै। बोलितहो
आ कार्ड देखबितहो तब ने। आब
जे टिकट कटि गेल' से नञि घुरत'।"
युवती बाजलि, "घुरतै ने किए? सरकार
बेसी ल' लेतै त'
घुरौतै नञि?"
भगत जी बजलाह, "नञि
घुरत'।"
बूढ़ी युवती केँ रोकलकि, "चुप। चल। जे होलै, से
होलै। सरकार के घर
मे जे चलि जाइ
छै, से नहि घुरै
छै। चल। इहे ने जे बटखर्चा
के दिकदारी होइ जेतै। देखल जेतै।"
मुदा युवती से मान' लेल
तैयारे नहि छलि, "घुरतै ने किए? हे
हौ साहेब! हे देख लैह
अधार काड आ घुरा दहो
बाँकी पाइ।"
भगत जी बजलाह, "हे
दिदिया! ई कार्ड टिकट
लै घड़ी देखैतहो,
त' हम्मे द' दितिअ' सठिबरसा
टिकट। आब किछ ने
भ' सकै छै।"
युवती तमसा गेलि, "अएं हो, हम्मे तोहर दिदिया सन लगै छिकिय'?
अपन उमेर के खियाल नञि
छ'? माथमे एको गो कारी केश
नञि छ' आ हमरा
दिदिया बोलब करै छहो..."
बिच्चहि मे टोकलनि भगत
जी, "नञि, दिदिया नञि, बेटी सन छहो। चुप
होइ जा बेटी आ
प्लेटफॉर्म पर चलि जाह।"
तखनहि एकटा यात्री टिकट लेब' आयल। ओकरो पानीपतक टिकट चाही छलै। भगत जी ओकरा सभ
बात कहि मनौलनि जे ओ ओहि
बुढ़ीक टिकस ल' लिअए। ओ
यात्री एकबेर ओहि बूढ़ी दिस तकलक, भगत जी आ हमरा
दिस तकलक आ युवती दिस
तकलक आ मानि गेल।
बूढ़ी बला टिकस नीक जकाँ देखलक। तिथि आ गंतव्य टीसनक
नाम पढ़लक। तखन बूढ़ी बला टिकस ल' लेलक। भगत
जी बूढ़ी केँ दोसर टिकस देलनि।
हमरा दिस तकैत बजलाह भगत जी, "देखै छियै सर। केहन-केहन सभ अबै छै।"
भगत जीक काउण्टर पर पचटकही आ
दसटकहीक सिक्काक गेंट पर बड़ी काल
सँ नजरि छल। एकटा
बात आर हम देखलहुँ।
जकरा चारिटा टिकस लेबाक रहैत छै, ओकरा एके टिकसमे चारि सवारी छापि क' नहि दैत
छथि भगत जी। हम पुछलियनि, "चारिटा टिकस
एक्कहु ठाम छापि क' देने विभाग
केँ कागत आ छपाइबला मोसि
त’ बचतैक। अहाँ सभक साफ्टवेयर मे एहन व्यवस्था
नहि अछि की?"
"व्यवस्था छै सर।" भगत
जी बजलाह, "यात्री देखि क' काज करैत
छी। पढ़ल-लिखल केँ एके ठाम दैत छियै। मजदूर आ अखरकटुआ सनक
यात्री केँ फुट्टे-फुट्टे दैत छियैक। एक ठाम देबै
आ कोनो काजे कोनो टीसन पर उतरल आ
टेन ससरि गेलै। छूटि गेल। तखन संग मे टिकस रहतै,
त’ दोसरो पकड़ि सकैए। जँ एकेठाम टिकस
रहतै, त’ पड़ि जायत
फेरा मे। आ जँ कोनो
टी टी ध' लेलकै,
कि गेल...। सिसोहि लेतै।"
कने थम्हैत बजैत छथि, " एखने देखलियै ने। एकठाम टिकस काटने रहितियै, त’ ओहि मौगीक
सेटलमेंट होइतैक? बुझियौ! दिदिया कहि देलियै, त’ कोना बमकि
गेल।"
तखने एकटा स्वर सुनलहुं, "सर। एखने द' दिअ'?"
हम घुरि क'
तकलहुँ। ओहो हमरा देखलक। हम चिन्हलहुँ। ई
त’ होरिला अछि। हरिलाल। जखन हम डेली पसिंजरी
करैत रही, त’ बरोबरि टेन
मे वा प्लेटफॉर्म पर
भेटय। अपन दुनू सुखायल पयर आ पोन घिसिअबैत
मांगय। एकबेर एकटा मास्टरनी होरिला केँ देखि बाजल रहथि, "देह जेहन चकेठगर छै, मुदा डांड़ सँ नीचाँ केहन
सुखायल छै। भगवानो अकरहक लीला करैत रहै छथिन।"
भगत जी बजलाह, "कत्ते
छौ?"
"बारह सौ।" होरिला बाजल।
"एकाध घण्टा बाद अबिहें।"
"राखि लियौक ने। आब हमर दोकनदारी
थोड़े चलतै? हमहूँ जइबै सुतय।"
"ओ " हमरा पुछलक होरिला, " एखन कतए छहो साहेब?"
"चिन्है छहुन !"
"हँ, चिन्हबै नञि । तीन बरस
अइ लाइन मे डेली पसिंजरी
कइने छिकथिन।"
होरिलाक मुँह सँ बहराइत दारूक
गन्ह पसरि गेल रहैक।
"भगत जी बजलाह, " कने
बूलि आ। सर सँ
गप करै छी। जनहित पास केलाक बाद अबिहें।"
होरिला मुस्किआइत अपन देह केँ घिसिअबैत बहरा गेल, त’ भगत जी
बजलाह, "ई जे रेजकी
सभक थाक देखै छियै,
से एकरे सभ सँ लैत
छी। सुनलियै नहि, भरिदिनक बारह सय।"
"मुदा, दारू कत्ते पीने छल? कत' भेटै छै? शराब बन्दी मे...?"
"खूब भेटै छै। एकरा सभ लेल कोनो
कमी नहि छै।"
हम होड़िला केँ
घिसिआइत जाइत देखैत रहलहुँ। हमरा मोन पड़ल भिलबा। ओहो टेन मे मंगैत छल।
पोन मे टायर बन्हने
आ दुनू पयर मे सेहो लत्ता
लपेटने टेनक डिब्बा मे घिसिआइत रहैत
छल। हँ, ओकरा हाथ मे एकटा पितरिया
फुलडाली रहैत छलैक। ओहि मे ललका एकरंगा
सँ लेपटायल छोट-छोट मूर्ति । भिलबा अपनहुँ
एकरंगे पहिरैत छल आ कपार
पर रहैत छलैक लाल रंगक बड़का ठोप। हमरा ओकरो सँ चिन्ह-जान भ' गेल छल।
एक दिन हमर
टेन छूटि गेल रहय। दोसर टेन कैन्सिल। हम खगड़िये मे
रहि गेलहुँ। राति मे होटल मे
खयबा लेल गेलहुँ। टेबुल पर बैसितहि रही
कि बामा कातक केबिन दिस नजरि गेल। भिलबा कुर्सी पर बैसल छल।
पयर नीचाँ लटकौने छल।अचरज लागल। पयर दुरुस्त छलै। टेबुल पर मुर्गा, रोटी
आ निप्सक एकटा बोतल। ताहि समय प्रदेश मे निसाँबन्दी नहि
भेल रहैक। भिलबाक टेबुल परक बोतल अधिया गेल छलैक। हमरा रहल नहि गेल। पुछिए देलियै, "की हौ भिलबा?
एत' त’ एकदम फीटफाट
देखै छियह।"
ओ हमरा दिस
ताकलक आ बाजल, "सर!
एत' भिलबा नञि, भीलो साहु छिकियै। बैसियौक। लेबै? मंगबियै?"
हम कहलियैक "नहि,
हम नहि लैत छी। हम ओम्हर बैसि
क' खाइत छी। "
हम दोसर टेबुल
पर बैसि गेल रही।
भिलबाक स्वर सुनलहुँ, "हे रे! बेर-बेर कहब करै छिकियौ जे ई पर्दा
तानि क' राख, से
दिमागिक गुद्दा मे नञि घुसब
करै छौ। पाछ सँ घुसा क'
गोली दगबौ ने, त’ दिमागि अपने
खुजि जइतौ ।"
हम ओहि स्वर
दिस नहि तकलहुँ। किनसाइत होटलक टहला केँ कहैत हो। भिलबाक साँच देखि हमरा अचरज नहि भेल।
तकर बाद टेन मे जखने भिलबा
भेटय, हमरा देखि मुस्किया दिअए। हमरा मोन भेल रहय, जे भिलबा सँ
बहुत रास गप करी, मुदा
तकर सुयोग नहि भेटि सकल।
मुदा, मंगनुआ एहन नहि छल। कड़ा जुआन छल। डाँड़ सँ नीचाँ जेना
चाम आ हाड़ झुलैत
होइक, मुदा ताहि सँ वर्दी एकदम
दुरुस्त। बुझू जे गस्सल-गस्सल
देह। बयसे किशोर, मुदा छल धरि परिपक्व।
ओ टेन मे कहियोकाल मांगैत
छल, बेसी काल प्लेटफॉर्मे पर रहैत छल।
शूरुह-शुरुह मे गीत गाबि-गाबि मांगय। गीत सुनलाक बाद जँ केओ एकटकही
वा दूटकहीक सिक्का द' दैक, त’
ओकरा गारि पढ़' लगैक। कहैक- भीख दै छहो? कम
स' कम पचटकही त'
देबे करहो। एगो गीत पर एगो निप्सो
के जोगार नञि होलै, त' बेकारे ने
गबै छिकियै। मंगनुआक गीत मंगनिये मे नञि सुनि
सकै छहो।"
हमरा मोन अछि जे एकबेर प्लेटफॉर्मक
बाहर दुनू हाथें पर नाच' लागल
रहय। लोक कह' लगलै जे बेसी चढ़ि
गेल छै। भीड़ सँ एकगोटे कहलकै
जे आब त’ बन्न्
भ' गेलै, कत' सँ पीतै?"
मंगनुआ नाच पूरा कयलक। एकटा सिपाही डँटलकै, "हे रे। ई
नाटक किएक करब करै छिही। भाग साला। पोन पर दू डंटा
देबौ, त’ सभटा उतरि
जेतौ। विकलांग नहितन।"
बिच्चहि मे एक गोटे
बाजल, "सिपाही साहेब! विकलांग नहि दिव्यांग कहियौक।"
मंगनुआ ताओ मे छल, "हे
हौ सिपाही साहेब। हियां नये अएलहो हन? पुरनका आर सँ पूछि
लहो हमरा बारे मे। हम्मे अपना मोन के राजा छिकियै।
मोन होइ छै कि नाचब
शुरू क' दै छियै।
जा... जा... वर्दी के निचा की
छिकहो, से अइ प्लेटफारम
पर हमरा स' बेसी कोइ
ने जनै छह।"
एकटा आर स्वर अयलैक,
"कोन-कोन नाच अबै छौ?"
"सभ।" मंगनुआ बाजल, "जे मोन मे
अबै छै करै छियै।"
तखने भगत जी टोकलनि, "हे
देखियौ।"
काउण्टर सँ टिकट ल'
क' जाइत एक आदमी केँ
देखौलनि। पुछलनि, "केहन लगैए ई आदमी?"
"ठीके-ठाक लगैए।" हम बजलहुँ, "से
की?"
"विकलांग बला टिकस लेलक अछि।"
"मुदा, तेहन त’ नहि लगैए।"
"प्रमाण पत्र छैक।" भगत जी बजलाह, "प्रमाण
पत्र मे पयर मे
ऐब छैक। बस उपरा लेलक
सर्टिफिकेट । सर्टिफिकेट त’
आब बिकाइ छैक।"
हम मोबाइल मे
टेनक स्थिति देखलहुँ। पनरह मिनटक बाद टेन केँ पहुँचबाक छलैक। भगत जी केँ कहलियनि,
"पनरह मिनट मे टेन आबि
जायत। आब..."
बिच्चहि मे टोकलनि भगत
जी, "खबरि होम' ने दियौक।"
तखने एक गोटे केँ
हाक देलनि। ओ खिड़की लग
आयल। ओकरा बीस टाका दैत कहलनि जे तीनटा चाह
नेने आबय। साहेबक गाड़ीक खबरि भ' गेल छैक।
ओ हमरा टोकलक, "आइ-काल्हि सर्भिस
कत' छै सर?"
"पटना मे।"
ओ सुनलक आ
चाह लेब' चलि गेल।
हम ओकरा चिन्हलहुँ।
आनन्दी छल। आनन्दी माने आनन्द पासवान। मुदा आनन्दी कहैत छैक लोक। जहिया हम डेली पसिंजरी
करी, खूब गप होअय। असल
होइक ई जे टेन
सभ बरोबरि लेटे चलैक। बहुत रास हमरा सन-सन पसिंजर
तास खेलि क' समय बिताबय,
मुदा हम एकरे सभ
सँ गपसप मे समय बिताबी।
गपेक क्रम मे एकदिन कहने
छल, "छोटका आ मंझोलबा टीसन
सभ पर कुलीक काज
सँ पेट नहि भरै छै सर। "
हम प्रश्न दृष्टिए
देखने रही, त’ बाजल रहय,
"पेटी-बाकस आ अटैची बेडिंग
बला समय गेलै। आब त’ सभटा
गुड़कौआ भ' गेलैए। लोक
अपने गुड़कौने चल जाइत अछि।
कुली सभक त’ बाँहिए टुटि
गेलै।"
तखने भगत जी बजलाह, "आनन्दी
एहि समय मे सभ दिन
एत' अबैए। बस स्टैंड सँ
सिलीगुड़ीक अंतिम बस चलि जाइत
छैक, तकर बाद अबैए।"
हम भगत जी
सँ मंगनुआक मादे पुछलियनि, त’ बजलाह, "एम्हर
दस दिन सँ नहि देखैत
छियै। रेजकी ल' क' अबैत
छल।" कने थम्हैत बजलाह, "विचित्र जीव अछि। दुनू हाथ पर जखन नाच'
लगैए त’ आधा घंटा
धरि नचैत रहैए। एकदिन नचैत रहय, त’ एकटा पत्रकार
फोटो ल' लेलकै। नाचब
छोड़ि देलक आ बाजल जे
हमरो आर के बकसहो।
अखबारि मे फोटो छापि
क' अचर-कचर लिखबहो आ किछ कमाइए
लेबहो। हमरा की भेटतै? तखने
ओ पत्रकार एकटा बीस टकही देलकै। मंगनुआ शान्त भ' गेल त’
पत्रकार पुछलकै जे कोन-कोन
नाच अबै छौक? त’ बाजल जे
सभ अबैए। जेहन मोन होइए, से नाचै छी।
एकटा नाच केँ जोगा क' रखने छी।
सोचै छी जे ऊ
नाच राजधानी मे करबै। पत्रकार
ओहि नाचक नाम पुछलक त’ बाजल- तांडव।"
हम चुप्पे रहि
गेलहुँ। ताबत आनन्दी चाह ल' क' आबि
गेल।
तहिया सँ हम मंगनुआ
केँ राजधानी मे ताकि रहल
छी, से पटनो मे
आ दिल्लियो मे।


text:
दृश्य:पाँचम
समय:दुपहरिया
(लाल काकी आँगन में धान फटकैत )
(विष्णुदेवक प्रवेश )
विष्णुदेव: गोड़ लागे छी लाल काकी !
लाल काकी: के..? विष्णुदेव ! आऊ, खूब निकें रहू ।
विष्णुदेव: लाल काकी ! बुझि परैया--एहि बेर धान खूब उपजलाए ?
लाल काकी : हाँ , सब भगवतिक कृपा ! जँ एहि तरहे अन्न-पानि उपजाए , त' मिथिलावाशी कें अपन गाम-घर छोइड़ भदेस नै जाए पड़तैं ।
(प्लेट में एक गिलास आ एक कप चाय ल' गीताक प्रवेश , गीता दुनु गोटे के चाय द' दुनु गोटे के पाएर छू प्रणाम करैत )
विष्णुदेव: खूब निकें रहू ! पढू-लिखू यसस्वी बनूँ ! अपन गीता नाम के चरितार्थ करू ।
गीता: से कोना होएत कका ?
विष्णुदेव:...किएक ? अहाँ स्कूल नै जाइत छी की ?
गीता:...नै !
लाल काकी: (बीचे में )...आब स्कूल जा' क' की करतै ! बेटी के बेसी पढ़ेनाहि ठीक नै , चिट्ठी-पुर्जी लिखनाई-पढ़नाई आबि गेलहि , बड्ड भेलहि ..
विष्णुदेव:...काकी !! पढाई त' सब लेल अनिवार्य थिक, चाहे ओ बेटी होइथ वा बेटा । आओर , खास क' बेटी कें त' बेसी पढबाक चाही , कारण, बेटीए त' माए बनैया । माए परिवारक ध्रुव केंद्र होइत छथि । हुनक संस्कार आ शिक्षाक प्रभाव सीधा -सीधा धिया-पुता आ समाज पर परैत अछि ।
लाल काकी:..सें त' बुझलौं ! मुदा, बेसी पढि-लिख लेला सँ विआहक समस्या उत्पन्न भ' जाइत अछि ! बेसी पढ़त त' बेसी पढ़ल जमाए चाही । बेसी पढ़ल जमाए ताकू त' बेसी दहेज़ --कहाँ सँ पा'र लागत ?...एक त' पढ़ाइक खर्च , ऊपर सँ दहेजक बोझ , बेटी वाला त' धइस जाइत अछि ।
गीता :....कका ! की बेटी एतेक अभागिन होइत अछि ? ... जकर जन्म लइते माए- बाप दिन-राइत चिंतित रहे लगैत छथि ! बेटीक जन्मइते माए-बाप "वर" ताकअ लगैत छथि ! आओर ओकर हिस्साक कॉपी-किताबक टका विआह हेतु जमा होबअ लगैत अछि !....कका ! की मात्र दहेजक डर सँ बेटी कें अपन अधिकार सँ वंचित काएल जाइत अछि वा पुरुष प्रधान समाज कें ई डर होइत छन्हि ----जँ नारी बेसी ज्ञानी भ' जेती त' हुनका सँ आगू नै भ' जाए ......???
विष्णुदेव:..नै बेटी , नै ! बेटी अभागिन नै सौभागिन होइत छथि ! बेटी त' दुर्गा , सरस्वती आ लक्ष्मी रूप छथि ! नारी त' पत्नी रूप में दुर्गा अर्थात "शक्तिदात्री ", माए रूप में सरस्वती अर्थात "ज्ञानदात्री" आ बेटी रूप में लक्ष्मी अर्थात सुखदात्री छथि । हमर शास्त्र में त' नारी कें उच्च स्थान देल गेल अछि , जेना ----
"यत्र नारी पूज्यन्ते , तत्र लक्ष्मी रमन्ते "
" या देवी सर्वभूतेषु शक्ति रूपेण सवंस्थिता ।
नमस्तस्यै , नमस्तस्यै , नमस्तस्यै नमो: नम: ।।"---आदि -आदि ...
ई जें समाज में उहा-पोह आ दहेजक प्रकोप देख रहल छी , एकर एकटा मात्र कारण थिक --'मिथ्या प्रदर्शन ' ! एक-दोसर कें नीच देखेबाक होड़ आओर बेसी-स-बेसी दोसरक सम्पति हड़पबाक लोभ ।
गीता: कका ! त' की हम पढि-लिख नै सकैत छी ? की डॉक्टर बनि समाजक सेवा करबाक हमर सपना पूर्ण नै भ' सकैत अछि ? की हमर आकांक्षा के दहेजक बलि चढअ परतै ?
विष्णुदेव: (गीता सँ )...बेटी , अहाँ जुनि निराश हौ ! अहाँ पढ़ब आ जरुर पढ़ब ! हम सब मिल अहाँ कें जरुर डॉक्टर बनाएब । होनहार पूत केकरो एक कें नै बल्कि समाजक पूत होइत अछि । (लाल काकी सँ )... लाल काकी , ई त' कोनो जरुरी नै जे जँ बेटी डॉक्टर छथि त' "वर" डॉक्टर आ इंजिनियर हौक ! जँ बेटी स्वंम आत्मनिर्भर छथि त' कोनो नीक संस्कारी आ पढ़ल-लिखल लड़का सँ विआह करबा सकैत छी । अपन सबहक नजरिया के बदले परत, तहने ई समाज आगू बढ़ी सकैत अछि । ... काहिल सँ गीता कें स्कूल जाए दिऔ । पढि-लिख क' अहाँक संग सम्पूर्ण समाज कें नाम रौशन करत । अच्छा आब हम चलैत छी ।(प्रस्थान)
दृश्य:तेसरक समाप्ति


text:
महिला सिपाही चंदा रानी (23) केर संदिग्ध मौतक पाछू हुनकर हाईस्कूलक दू सीनियर संगी केर प्रताडऩा व ब्लैकमेलिंग केँ बात सामना आयल अछि। दुनू संगी हुनका घरक बगल केँ रहनिहार बताओल जे रहल अछि। दुनूक खिलाफ अहियापुर थाने मे नामजद प्राथमिकी दर्ज कराओल गेल अछि।
प्राथमिकी चंदाक पिता व नालंदा जिलाक इस्लामपुर थाना अंतर्गत रतनपुरा निवासी रणधीर कुमार राणा दर्ज करौलनि अछि। प्राथमिकी मे इस्लामपुर थानाक धमौली गामक हरेंद्र प्रसाद व गोपालगंज गामक लालू प्रसाद केँ आरोपित कायल गेल अछि।
ई दुनू चंदाक हाईस्कूलक सीनियर छात्र व स्काउट आओर गाइड केँ ग्रुप लीडर छ्ल। दुनू छात्र-छात्रा सभकेँ स्काउट्स आओर गाइड्स केर ट्रेनिंग दैत रहथिन। एहि क्रम मे चंदा हुनका सभसँ जुडली। पुलिस हरेंद्र प्रसाद केँ गिरफ्तार क' लेना अछि, जखनकि लालू फरार होमै मे सफल रहल।
प्राथमिकी मे रणधीर कुमार राणा कहलनि कि जखन हमर बेटी हाईस्कूल मे छली ओहि समय सँ ई दुनू हुनका परेशान कर करैत छल। दुनू मोबाइल सँ अश्लील बात व मैसेज भेज क' हुनका परेशान करैत छल। एतबे नहि पुलिस मे नौकरी भेलाक बादो ई दुनू हुनका परेशान करना आओर ब्लैकमेल करब जारी राखने छल। फेसबुक पर बनावटी फोटो आओर ओहिक संबंध में आपत्तिजनक पोस्ट डालबाक भय देखा पाई वसुलैत छल। एहि सभसँ चंदा मानसिक रूप सँ परेशान रहैत छली। हुनकर परेशानी पछिला किछु दिन सँ बहुत बेसी बढ़ी गेल छल। ऐहिक चर्चा चंदा अप्पन माँ संग सेहो केना छली। एहिसँ तंग आबिकें ओ अप्पन जीवन लीला समाप्त क' लेली।